Hakim akan lawat lokasi kes Bella Rabu

Hakim dan semua pihak yang terlibat dalam perbicaraan kes pengasas Rumah Bonda yang didakwa mengabai dan menganiaya seorang remaja perempuan sindrom down berusia 13 tahun yang dikenali sebagai Bella, akan melawat lokasi kejadian di sebuah unit kondominium di Wangsa Maju yang merupakan tempat tinggal mangsa, Rabu ini.

Keputusan lawatan itu dibuat Hakim Izralizam Sanusi yang membenarkan permohonan pembelaan pada prosiding kes itu hari ini yang dihadiri peguam M Yallini, mewakili Siti Bainun Ahd Razali dan Timbalan Pendakwa Raya Fazeedah Faik.

Izralizam berkata mahkamah perlu mendapatkan gambaran lebih jelas berdasarkan gambar-gambar tempat kejadian yang dikemukakan kepada mahkamah sebelum ini ketika perbicaraan, lapor Bernama.

“Mahkamah berpendapat selepas meneliti ekshibit gambar lokasi kejadian, mahkamah perlu melihat dengan lebih jelas gambaran atau pandangan bilik (dobi) supaya lebih memahami insiden yang diceritakan dalam keterangan saksi.

Saya teliti gambar tersebut tidak dapat memberikan gambaran yang jelas terutamanya di tingkap kerana tidak tahu mana satu tingkap yang boleh dibuka dan boleh masukkan tangan. Jadi seperti mana yang peguam hujahkan, adalah wajar untuk saya pergi ke tempat kejadian sendiri dan melihat,” katanya.

Izralizam berkata hanya pihak pendakwaan, peguam, saksi, kakitangan mahkamah iaitu jurubahasa dan hakim serta tertuduh, Siti Bainun dibenarkan ke lokasi kejadian pada hari tersebut.

“Lawatan akan dilakukan pada 10.30 pagi dan perbicaraan akan dijalankan selepas lawatan berkenaan,” katanya.

Antara lokasi yang akan diperiksa dengan lebih jelas oleh mahkamah adalah bilik dobi di kondominium berkenaan berdasarkan keterangan saksi pendakwaan kelima, Yasmin Nahar Mahmood, 18, yang juga penghuni Rumah Bonda.

Pada prosiding minggu lalu, peguam Nur A’minahtul Mardiah Md Nor, yang mewakili Siti Bainun memohon untuk melawat lokasi kejadian bagi mendapatkan gambaran sebenar rumah selain saiz bilik dobi kerana menurut Yasmin banyak kejadian dilakukan oleh tertuduh di bilik tersebut.

Timbalan Pendakwa Raya Zilfinaz Abbas membantah permohonan peguam itu atas alasan kes ini sudah berada di peringkat perbicaraan dan bukan dalam siasatan dan ia tidak akan memprejudiskan kedua-dua pihak maka adalah tidak wajar untuk mahkamah melawat tempat kejadian.

Siti Bainun, 30, mengaku tidak bersalah atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi di sebuah kondominium di Wangsa Maju, di sini antara Februari dan Jun 2021, mengikut Seksyen 31(1)(a) Akta Kanak-kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.


Banjir: 708 calon SPM di Pasir Mas ambil BM, BI pada April

Seramai 708 calon Sijil Pelajaran Malaysia (SPM) 2021 yang terjejas banjir di tujuh sekolah di Jajahan Pasir Mas sekarang ini, akan menduduki peperiksaan kertas Bahasa Melayu dan Bahasa Inggeris pada sidang kedua, April depan.

Menteri Kanan Pendidikan, Datuk Dr Radzi Jidin, berkata penangguhan berkenaan hanya membabitkan dua kertas yang sepatutnya berlangsung Rabu (2 Mac) dan Khamis (3 Mac).

Katanya, sekolah terbabit ialah Sekolah Menengah Kebangsaan (SMK) Rantau Panjang; SMK Gual Periok; SMK Baroh Pial; Sekolah Menengah Agama Maahad Muhammadi Rantau Panjang; SMK Meranti; Sekolah Menengah Ugama (SMU) Al-Falah Siram; dan SMU Khairiah Banggol Setol.

“Kementerian Pendidikan membuat keputusan sekolah-sekolah ini tidak dapat digunakan sebagai pusat peperiksaan kerana kawasan itu digenangi air hingga menyebabkan calon-calon dan pegawai peperiksaan tidak dapat masuk ke kawasan sekolah.

“Kertas peperiksaan untuk Rabu dan Khamis akan ditangguhkan pada sidang kedua. Pihak sekolah telah menghubungi calon-calon terlibat dan dijangka peperiksaan pada Isnin (7 Mac) akan kembali seperti biasa bergantung kepada keadaan semasa,” katanya pada sidang media selepas melawat SMK Agama Lati, Rantau Panjang, hari ini.

Memetik Bernama, Radzi turut meminta calon SPM 2021 di negeri ini yang menghadapi kesukaran untuk ke kawasan sekolah atau hadir ke pusat peperiksaan supaya menghubungi guru kelas, setiausaha peperiksaan sekolah atau pengetua.

“Boleh dapatkan penjelasan berkaitan situasi dan mana-mana pusat peperiksaan alternatif yang boleh dihadiri,” katanya.

Beliau berkata calon terkesan banjir turut dibenarkan hadir ke pusat peperiksaan tanpa memakai uniform sekolah.

“Calon-calon yang terkesan banjir, pakailah apa-apa pun tidak mengapa, dalam keadaan krisis kita tak boleh terlalu memilih. Apa yang penting, anak-anak ini tenang dapat hadir ke pusat peperiksaan,” katanya.

Dalam perkembangan sama, Radzi memaklumkan keadaan banjir di Terengganu semakin pulih dan calon SPM yang terkesan boleh menduduki peperiksaan tersebut di pusat-pusat peperiksaan alternatif.


Pengurangan cukai korporat boleh dipertimbang: Menteri Kewangan

Malaysia tidak mampu melaksanakan pengurangan cukai korporat yang berada di paras 24 peratus ketika ini melainkan asas-asas cukai dapat diperluas dan negara berupaya mengekalkan trajektori pertumbuhan lebih kukuh berbanding purata, kata Menteri Kewangan Tengku Datuk Seri Zafrul Aziz.

“Jika kita lihat cukai pendapatan korporat, ia memaparkan bahagian besar daripada hasil Kerajaan Persekutuan iaitu kira-kira 32.8 peratus termasuk cukai pendapatan petroleum dan dalam keadaan defisit fiskal yang makin meluas dan dianggarkan sekitar 6.5 peratus tahun ini akibat pandemik Covid-19.

“(Oleh itu) saya percaya Malaysia pada masa ini tidak berada dalam kedudukan untuk mampu melaksanakan pengurangan kadar cukai berikutan salah satu masalah itu memberi kesan terhadap asas cukai.

“Hanya selepas kita dapat memperluas asas cukai dan mengekalkan trajektori pertumbuhan yang lebih kukuh berbanding purata, barulah kita boleh mempertimbang kemungkinan mengurangkan kadar cukai korporat tersebut,” katanya.

Beliau berkata demikian dalam program temu bual dengan media Singapura, The Straits Times bertajuk “Beyond the Pandemic: Malaysia’s Way Forward,” secara maya, malam tadi, lapor Bernama.

Mengulas selanjutnya, Tengku Zafrul berkata, bagaimanapun, memandangkan trend global lebih berpihak kepada penurunan cukai korporat, Malaysia pada masa depan berkemungkinan perlu menyemak semula struktur korporat agar selaras dengan pertumbuhan ekonomi lebih meluas dalam jangka pertengahan, katanya.

Beliau berkata demikian bagi menjawab pertanyaan mengenai kemungkinan Malaysia mempertimbang langkah mengurangkan kadar cukai korporatnya kepada 15 peratus dalam tempoh 3-5 tahun akan datang.

Cukai korporat Malaysia adalah antara yang tertinggi di ASEAN dan Singapura terendah pada 17 peratus manakala Vietnam, Thailand serta Cambodia masing-masing pada 20 peratus dan Indonesia pada 22 peratus.

“Oleh itu, cukai korporat yang lebih rendah bukanlah satu-satunya komponen untuk menarik pelaburan langsung asing (FDI). Ini kerana terdapat faktor utama lain seperti infrastruktur baik, aspek modal insan serta peraturan yang jelas,” katanya.

Dalam Kenyataan Pra-Belanjawan yang diterbitkan baru-baru ini, Kementerian Kewangan (MoF) berkata kerajaan sedang meneliti langkah bagi meningkatkan hasil cukai melalui peningkatan pematuhan cukai selain menangani ketirisan hasil, terutama yang melibatkan aktiviti penyeludupan barangan berduti tinggi yang dianggar berjumlah RM5 bilion.

Menurut MoF, antara cadangan dalam penelitian termasuk pelaksanaan Program Khas Pengakuan Sukarela (SVDP) bagi cukai tidak langsung yang ditadbir oleh Jabatan Kastam Diraja Malaysia (JKDM).

Pada masa sama, kerajaan juga sedar bahawa persekitaran pelaburan yang kondusif sama ada bagi pelaburan langsung asing atau pelaburan langsung domestik merangkumi banyak aspek, termasuk kestabilan ekonomi dan politik, dasar yang konsisten dan telus, pasaran buruh yang efisien, tahap kemudahan infrastruktur, tadbir urus yang mantap, rangka perundangan yang kukuh dan kualiti hidup yang selesa di Malaysia.

Insentif fiskal termasuk cukai merupakan antara faktor penarik pelaburan berkenaan, namun ia juga boleh memainkan peranan penting sebagai alat dasar untuk memacu pelaburan di Malaysia.

Bagi mengulas ketirisan hasil, MoF dalam dokumen 17 muka surat itu berkata Pasukan Kerja Pelbagai Agensi yang dipengerusikan oleh kementerian itu sebagai sebuah platform bagi merangka strategi membendung aktiviti penyeludupan telah diperkasakan melalui penyertaan Suruhanjaya Pencegahan Rasuah Malaysia dan Pusat Pencegahan Jenayah Kewangan Nasional.

Dalam pada itu, menyentuh keyakinan pelabur dan FDI, Tengku Zafrul mengakui aspek itu telah terjejas teruk akibat pandemik Covid-19 dan turut berkaitan dengan keadaan politik dalam negara.

“Namun, di sebalik semua ini, kita telah mencatat aliran masuk pelaburan yang lebih baik, terutamanya membabitkan FDI bagi tempoh separuh pertama 2021 berbanding tempoh sama pada 2020.

“Oleh itu, jika anda teliti kadar vaksinasi Malaysia dan keadaan yang mana lebih banyak sektor ekonomi dibuka semula, kita juga pada masa sama turut menjangkakan peningkatan prospek pelaburan secara umumnya,” katanya.

Malaysia juga kekal sebagai destinasi pelaburan pilihan berikutan ekosistem pelaburannya yang maju.

“Selain itu, aspek lain yang tidak kurang pentingnya adalah pelaburan langsung domestik (DDI) yang akan terus kita beri penekanan,” katanya.

Dalam perkembangan lain, Tengku Zafrul berkata kerajaan tidak akan menggunakan rizab negara bagi membiayai belanjawan akan datang.

Menjawab pertanyaan sama ada Malaysia akan membenarkan sektor swasta memainkan peranan lebih besar dalam pembiayaan infrastruktur, beliau menyifatkan sekarang sebagai masa yang tepat untuk menghidupkan semula lebih banyak perkongsian sektor awam-swasta termasuk projek infrastruktur 5G.

“Projek infrastruktur lain yang mungkin memerlukan penglibatan sektor swasta adalah projek rel yang diumumkan sebelum ini,” katanya.

Mengulas aspek kestabilan politik, beliau berkata konsep Keluarga Malaysia yang diperkenalkan oleh Perdana Menteri Datuk Seri Ismail Sabri Yaakob memberi tumpuan terhadap kesinambungan terutama dalam menghadapi cabaran Covid-19.

“Kalangan pemimpin politik perlu berusaha untuk menjadikan keadaan politik stabil. Sepertimana yang kita ketahui, pergolakan politik memberi kesan terhadap ekonomi dan keyakinan pelabur dalam jangka singkat, pertengahan serta jangka panjang.

“Apa lebih penting, kita perlu meraih semula keyakinan rakyat terhadap strategi kerajaan, secara asasnya. Kita perlu bekerjasama sebagai satu keluarga atau Keluarga Malaysia,” katanya.

Tengku Zafrul juga optimis bahawa dengan penyertaan ahli politik pembangkang, mereka juga dapat bekerjasama untuk menyokong pemulihan negara selain membina masa depan yang lebih berdaya tahan serta mampan untuk semua.

“Bagi kita di Kementerian Kewangan, sepertimana Belanjawan 2021, kita akan turut berunding dengan sebanyak mungkin pihak dalam penyediaan Belanjawan 2022. Malah, kita juga telah pun memulakan usaha libat urus dengan pihak berkepentingan.

“Kita akan melihat bagaimana untuk mendapat maklum balas yang boleh diserapkan dalam belanjawan pemulihan yang berdaya tahan itu.

“Saya optimis laluan selamat bagi Belanjawan 2022 ini dapat diwujudkan dan kerajaan turut diberi ruang dan sokongan mencukupi untuk menempuh semua cabaran dalam jangka singkat dan pertengahan demi pemulihan ekonomi,” katanya.


Komuniti perniagaan Arab Saudi dipelawa PMX melabur di Malaysia

Perdana Menteri Datuk Seri Anwar Ibrahim mempelawa komuniti perniagaan di Arab Saudi untuk lebih banyak melabur di Malaysia berikutan Malaysia mempunyai kerajaan yang stabil dengan dasar yang jelas.

Berucap di hadapan ratusan ahli perniagaan Arab Saudi dan Malaysia di sini, beliau berkata kerajaan baharu di bawah kepimpinannya komited untuk memudahkan urusan perniagaan di negara ini dengan melakukan pembaharuan yang menyokong perniagaan dan agenda MADANI, menurut laporan Bernama.

“Sehubungan itu, saya meminta sebahagian daripada komuniti perniagaan untuk menghantar delegasi selepas Ramadan dan mengadakan pertemuan dengan rakan perniagaan anda.

“Kami sudah tentu menggalakkan anda untuk melabur dalam bidang seperti yang saya nyatakan sebagai keutamaan kami iaitu teknologi digital, sekuriti makanan, dan sudah tentu, infrastruktur di negara ini dan kami mengharapkan penglibatan aktif anda di Malaysia,” katanya.

Anwar berkata demikian dalam ucap tama pada majlis perjumpaan dengan komuniti perniagaan Arab Saudi dan Malaysia di ibu pejabat Bank Pembangunan Islam (IsDB) di sini hari ini.

Perdana Menteri yang diiringi isteri, Datuk Seri Dr Wan Azizah Wan Ismail, Menteri Luar Datuk Seri Zambry Abdul Kadir dan Menteri Komunikasi dan Digital Fahmi Fadzil tiba di Lapangan Terbang King Abdulaziz pada 6.40 pagi waktu tempatan (11.40 pagi waktu Malaysia) semalam (Rabu) bagi memulakan lawatan rasmi tiga hari ke negara itu.

Anwar berkata kedua-dua negara menjalinkan perhubungan timbal balik yang baik dari segi pelaburan.

“Kami telah mempunyai beberapa bentuk pelaburan dalam infrastruktur (dari Arab Saudi di Malaysia)… dan mengagumkan (Malaysia) yang mempunyai ekonomi kecil berbanding Arab Saudi, mempunyai pelaburan di Arab Saudi.

“Saya menggesa anda untuk memberikan segala sokongan yang diperlukan berikutan langkah ini akan memberikan banyak perbezaan kepada dunia Islam, justeru itu, menggalakkan ekonomi yang lebih rancak,” katanya.

Beliau turut berkongsi dengan para hadirin berkenaan potensi Malaysia dan daya tarikannya sebagai destinasi pelaburan sehingga menarik minat Amazon Web Services (AWS) baru-baru ini untuk membuat keputusan melabur sebanyak RM25.5 bilion di negara ini.

Anwar yang juga gabenor IsDB bagi Malaysia berkata, usaha perlu dilaksanakan untuk memastikan pusat bank itu di Kuala Lumpur menjadi benar-benar signifikan.

“Gunakan pusat ini untuk semua bidang termasuk penyelidikan halal, malah vaksin, berikan tumpuan kepada cabaran baharu, sains, teknologi, inovasi, sekuriti makanan, pendigitalan, dan kecerdasan buatan.

“Pusat Kecemerlangan IsDB Kuala Lumpur mesti bersedia untuk meneroka bidang dan disiplin baharu ini yang boleh memanfaatkan umat,” katanya.


UMNO lulus pindaan perlembagaan

Perhimpunan Agung Khas UMNO hari ini sebulat suara meluluskan usul meminda Perlembagaan UMNO yang antara lain membolehkan pemilihan parti diadakan tidak lebih daripada enam bulan selepas Pilihan Raya Umum (PRU).

Setiausaha Agung UMNO Datuk Seri Ahmad Maslan mengesahkan perkara itu menerusi laman Twitter beliau.

“Diluluskan pindaan perlembagaan dengan sebulat suara oleh perwakilan dalam #Dewan Merdeka, #WTCKL pada 15/5/2022. Alhamdulillah,” katanya menerusi ciapan terbaharunya.

Usul pindaan itu yang membabitkan Fasal 10.16; Fasal 15.3; dan Fasal 18.2 dibentangkan Naib Presiden UMNO Datuk Seri Mohamed Khaled Nordin di hadapan 2,586 perwakilan yang hadir.

UMNO sebelum ini menangguhkan pemilihan parti di semua peringkat cawangan, bahagian dan Majlis Tertinggi selama 18 bulan selepas penggal 2018/2021 berakhir pada 30 Jun tahun lepas

Ini bermakna, tempoh 18 bulan itu akan tamat hujung tahun ini dan pemilihan UMNO perlu diadakan sebelum 30 Disember 2022.

Pindaan perlembagaan yang diluluskan hari ini akan diserahkan kepada Jabatan Pendaftaran Pertubuhan (RoS) untuk mendapat kelulusan.

Sebelum ini, pemerhati politik dari Fakulti Bahasa Moden dan Komunikasi Universiti Putra Malaysia (UPM), Dr Syed Agil Shekh Alsagoff, melihat dari sudut implikasi pindaan perlembagaan ini kepada UMNO sekiranya tidak diluluskan.

“Seingat saya, Ketua Pengarah Jabatan Pendaftaran Pertubuhan (RoS), Jasri Kasim, pernah dilaporkan berkata pada 10 Ogos 2021 bahawa MT UMNO hanya berfungsi sebagai ‘caretaker’ yang hanya boleh melaksanakan tugas urusan hal ehwal pentadbiran sahaja.

“Pasti akan ada pertanyaan apakah memanjangkan tempoh memegang jawatan pemimpin selepas masa enam bulan sesuatu PRU dilangsungkan boleh dilakukan melalui inisiatif MT UMNO yang hanya berfungsi sebagai ‘caretaker’ sahaja,” katanya.

Jasri dilaporkan berkata MT yang diketuai Presiden UMNO Datuk Seri Ahmad Zahid Hamidi dalam tempoh sebelum pemilihan dibuat, hanya boleh menjalankan kerja-kerja pentadbiran parti.

Menurutnya, dalam situasi itu, pihaknya menyangkal ura-ura bahawa parti itu boleh dibatalkan dengan mudah kerana ia masih diterajui Pengerusi Tetap dalam tempoh fungsi kepemimpinan MT ketika ini.


KKM sedia kaji pemakaian pelitup muka, kata Dr Noor Hisham

Kementerian Kesihatan (KKM) sedia mengkaji keperluan melonggarkan pemakaian pelitup muka seperti dilaksana Singapura.

Tanpa memperincikan tempohnya, Ketua Pengarah Kesihatan Tan Sri Dr Noor Hisham Abdullah memaklumkan kajian mengenainya akan dibuat.

“Kita akan kaji dan insya-Allah akan diumumkan selepas kajian selesai,” katanya menurut BH.

Beliau diminta mengulas gesaan beberapa pihak termasuk Majlis Pemulihan Negara (MPN) dan pakar epidemiologi supaya KKM membuat keputusan berhubung kelonggaran pemakaian pelitup muka.

Ia berdasarkan beberapa indikator Covid-19 di negara ini yang terus menunjukkan penurunan, termasuk kemasukan pesakit ke fasiliti kesihatan.

Baru-baru ini, Pengerusi MPN Tan Sri Muhyiddin Yassin membangkitkan perkara itu dalam mesyuarat bersama KKM yang diwakili Timbalan Menterinya, Datuk Dr Noor Azmi Ghazali.

Muhyiddin dilaporkan berkata, sudah ada kebiasaan dalam kalangan rakyat dan penduduk negara ini untuk memakai pelitup muka tanpa dipaksa.

Justeru, katanya, KKM tidak wajar lagi mewajibkan pemakaian pelitup muka, sebaliknya boleh terus digunakan jika orang ramai berasa ia lebih selamat.


Dr Mahathir berceramah atas pentas PN, gesa orang Melayu keluar mengundi

Tun Dr Mahathir Mohamad tampil sepentas dengan barisan tertinggi Perikatan Nasional (PN) dalam Program Munajat Rakyat Kelantan Pakat Pertahan dan Amanah Pimpinan di Stadium Sultan Muhammad IV malam tadi.

Bekas Perdana Menteri itu yang kini diserang kerajaan campuran menggesa supaya orang Melayu keluar mengundi pada Pilihan Raya Negeri (PRN) 12 Ogos inijika tidak mahu mereka yang tidak layak menjadi pemimpin terus memerintah negara.

“Saya harap kita dapat sapu bersih PRN tidak lama lagi. Saya yakin kemenangan akan dicapai bukan sahaja di Kelantan, Terengganu dan Kedah, sebaliknya turut membabitkan Selangor, Negeri Sembilan dan Pulau Pinang.

“Kita lihat kadang-kadang orang Melayu tidak keluar mengundi kerana bosan dengan politik, jika kita tidak keluar ia seperti kita memberi undi kepada mereka yang tidak layak untuk mendapat kemenangan dan mendirikan kerajaan,” katanya semasa berucap di program tersebut.

Program malam tadi turut menampilkan Pengerusi PN, Tan Sri Muhyiddin Yassin, Timbalannya, Tan Sri Abdul Hadi Awang dan Timbalan Presiden PAS, Datuk Seri Tuan Ibrahim Tuan Man.

Dr Mahathir berkata, beliau sudah berkecimpung dalam politik selama 80 tahun, namun inilah perhimpunan yang terbesar.

“Saya bersyukur dapat bersama dan berada di stadium malam ini yang menunjukkan bahawa kita orang Melayu masih mempunyai kekuatan.

“Saya juga gembira kerana hari ini saya dapat datang ke Kelantan dan amat gembira kerana dapat menziarah tempat Allahyarham Tan Sri Nik Abdul Aziz dan keluarganya yang sudah mencipta perjuangan parti PAS.

“Pembangunan di Kelantan sudah pesat dan sudah ada bangunan pencakar langit di Kota Bharu,” katanya lagi.

Himpunan malam tadi menyaksikan Stadium Sultan Muhammad IV dipenuhi ribuan orang ramai yang hadir untuk mendengar amanat pemimpin PN menjelang PRN di enam negeri pada 12 Ogos ini.


Seorang Exco kerajaan negeri antara 10 mangsa nahas kapal terbang

Nahas pesawat sewa khas yang terhempas di Lebuhraya Guthrie, berhampiran kawasan kediaman Elmina petang tadi mengorbankan 10 mangsa mangsa.

Difahamkan, antara salah seorang mangsa 10 mangsa tersebut adalah seorang berjawatan Exco Kerajaan Pahang.

Dalam kejadian sekitar jam 2.40 petang tadi, pesawat yang membawa enam penumpang bersama dua juruterbang dan pembantunya dilaporkan gagal dikawal sebelum terhempas di Elmina.

Ketua Polis Selangor, Datuk Hussein Omar Khan, berkata pesawat berkenaan yang berlepas dari Langkawi sudah diberi kebenaran oleh Menara Kawalan, Lapangan Terbang Sultan Abdul Aziz Shah, Subang untuk mendarat pada jam 2.40 petang.

“Namun pesawat berkenaan dilaporkan terhempas dua minit sebelum dijadualkan untuk mendarat.

“Ketika terhempas, pesawat berkenaan dilaporkan merempuh sebuah kereta dan sebuah motosikal masing-masing seorang individu dalam setiap kenderaan,” katanya dalam sidang media di lokasi kejadian.

Hussein berkata pada masa ini pihaknya menjangkakan sekurang-kurangnya 10 mangsa yang terkorban.

Pihak Jabatan Bomba dan Penyelamat Malaysia (JBPM) Selangor, mengambil masa hampir 10 minit bagi memadam kebakaran.

Mayat semua mangsa dihantar ke Hospital Tengku Ampuan Rahimah, Klang, untuk bedah siasat.

Pesawat malang berkenaan dipercayai jenis Premier 1 Beechcraft dengan nombor pendaftaran N28JV dengan kapasiti 8 orang penumpang.


Dengan sokongan UMNO, PMX yakin kerajaan akan kekal habis penggal

Kerajaan campuran Pakatan Harapan (PH)-UMNO diyakini akan dapat kekal sehingga habis penggal selama lima tahun, kata Datuk Seri Anwar Ibrahim.

Perdana Menteri kini yang mendapat sokongan padu khususnya daripada UMNO yang diterajui anak murid, Datuk Seri Ahmad Zahid Hamidi sekali lagi mengulangi tidak bimbang dengan jangkaan dibuat Presiden PAS, Tan Sri Abdul Hadi Awang berhubung kemungkinan kerajaan campuran tidak dapat kekal lama.

“Apa saja yang dikata oleh Presiden PAS saya yakin gabungan ini akan bertahan hingga habis penggal.

“Ia (kenyataan itu) tidak lebih hanya retorik politik,” katanya dipetik laporan BH hari ini.

Anwar terdahulu menghadiri ucaptama Sesi Interaksi Perdana Menteri bersama Ketua-ketua Perwakilan Diplomatik Malaysia secara maya sempena Sesi Pemukiman Wisma Putra hari ini.

Terdahulu, Hadi memberitahu wartawan di Parlimen, pembangkang berusaha menjatuhkan kerajaan dan mereka mempunyai hak berbuat demikian.

Minggu lalu, Ahli Parlimen Marang itu turut meramalkan pentadbiran Anwar akan tumbang “dalam masa terdekat” dan “atapnya bocor, pintunya terbuka dan dindingnya pecah”.

Kerajaan campuran dianggotai PH, Barisan Nasional, Gabungan Parti Sarawak dan Gabungan Rakyat Sabah serta mendapat sokongan Ahli Parlimen Muda, Warisan, Parti Bangsa Malaysia dan bebas.


MP PN kata wakil rakyat PKR hina menteri, timbalan speaker UMNO

Ahli Parlimen Perikatan Nasional (PN) Pasir Mas, Ahmad Fadhli Shaari menyifatkan tindakan seorang pemimpin Pakatan Harapan (PH) daripada PKR yang menyamakan rampasan kuasa tentera di Myanmar seperti ‘Langkah Sheraton’, adalah satu penghinaan kepada menteri kerajaan PH-Barisan Nasional (BN).

Ketika bangun menanyakan soalan kepada Menteri Luar kerajaan PH-BN, Datuk Seri Zambry Abdul Kadir, Ahmad Fadhli berkata persoalan dikemukakan Jimmy Phua sebenarnya menghina menteri dan juga Timbalan Speaker, Datuk Ramli Mohd Noor.

Terdahulu, dalam sesi soal jawab di Dewan Rakyat hari ini (Khamis, 9 Mac 2023) Zambry menjawab soalan berkaitan pengiktirafan Malaysia terhadap Myanmar.

Jimmy Phua bangun untuk bertanyakan soalan tetapi terlebih dahulu bercakap soal Langkah Sheraton menyebabkan dia ditegur oleh Ramli.

“Tapi tak apa. Manusia merancang tapi Tuhan menentukan. Nasib baik pada PRU baru-baru ni rakyat tetap kembali memberi sokongan…(ketika ini pembesar suara dimatikan oleh Ramli).”

Timbalan Speaker kemudian mengingatkan Jimmy Phua supaya mengemukakan soalan sambil memberi amaran akan mengarahkannya duduk.

Mengulas perkara itu, Ahmad Fadhli menyifatkan soalan tambahan Jimmy Phua sebagai menghina menteri dan timbalan speaker yang kedua-duanya adalah daripada UMNO dan Barisan Nasional (BN).

Ini kerana, katanya, Zambry dan Ramli adalah daripada parti yang turut menjadi kerajaan pada 2020 hingga 2022.

“Pagi ini saya bangun mengajukan soalan tambahan kepada Menteri Luar Negeri berhubung pendirian kerajaan Malasyia terhadap situasi di Myammar sekarang yang aman kerajaan yang sah dipilih oleh rakyat telah digulingkan oleh junta tentera pada bulan lepas.

“Sebelum itu, saya menyifatkan soalan tambahan pertama dari YB Tebrau telah menghina Menteri dan Timbalan Speaker (yang kedua-duanya dari UMNO dan BN) di mana beliau menyamakan rampasan kuasa oleh tentera di Myanmar seperti Langkah Sheraton tiga tahun lepas.

“Beliau lupa bahawa apa yang disebut sebagai Langkah Sheraton itu juga proses demokrasi, dan UMNO-BN juga merupakan sebahagian daripada kerajaan 2020-2022,” kata Ketua Pemuda PN itu.


Bolehkah Yang di-Pertuan Agong tolak cadangan bubar Parlimen?

Jika Yang di-Pertuan Agong (YDPA), Al-Sultan Abdullah Ri’ayatuddin Al-Mustafa Billah Shah pernah menolak nasihat Perdana Menteri dan Kabinet untuk mengisytiharkan darurat pada Oktober 2020, maka tidak mustahil Seri Paduka juga menolak pembubaran Parlimen jika dinasihati oleh Perdana Menteri, Datuk Seri Ismail Sabri Yaakob dalam masa terdekat ini.

Khabar kemungkinan Perdana Menteri akan menasihati YDPA untuk pembubaran Parlimen semakin bertiup kencang. Desakan daripada UMNO ke atas Perdana Menteri untuk pembubaran kelihatan amat kuat.

Walaupun Kabinet dilaporkan tidak setuju, tidak mustahil Perdana Menteri akan bertindak juga mengikut kehendak partinya.

Jika berlaku demikian, adakah YDPA mesti membubarkan Parlimen? Jika mengikut konvensyen perlembagaan dan kefahaman peruntukan perlembagaan secara literal, jawapannya, ya.

Pembubaran Parlimen di bawah Perkara 55(2) termasuk dalam urusan yang dilaksanakan oleh YDPA atas nasihat Perdana Menteri berdasarkan Perkara 40 Perlembagaan Persekutuan.

Berbeza dengan pembubaran akibat hilang sokongan majoriti di bawah Perkara 43(4) dan 40(2)(b) yang boleh dilakukan atas budi bicara YDPA.

Namun, dalam situasi semasa jika Perdana Menteri menasihati YDPA untuk pembubaran Parlimen, terdapat kemungkinan amalan biasa itu tidak berlaku. Ada beberapa perkara yang wajar dilihat bagi memahami situasi ini.

Pertama: Tidak seperti sebelum ini, Perdana Menteri kini tidak mewakili sesebuah parti atau gabungan parti secara solid. Sebelum ini, nasihat Perdana Menteri secara individu dianggap mewakili Kabinet tanpa perlu dipersoalkan.

Namun kini, jika Perdana Menteri menasihati YDPA untuk pembubaran Parlimen, ia belum mewakili keseluruhan anggota jemaah menteri yang mewakili kerajaan.

Maka nasihat Perdana Menteri mungkin ditolak atas alasan ia tidak dibuat secara kolektif sedangkan Perlembagaan memberikan penekanan kepada konsep tanggungjawab bersama atau collective responsibility (Perkara 43(3).

MAHKAMAH

Kedua: Sebagaimana keputusan YDPA menolak nasihat pengisytiharan darurat berteraskan kepentingan awam, maka tidak mustahil nasihat Perdana Menteri untuk pembubaran Parlimen juga ditolak berasaskan kepentingan awam.

Kepentingan awam boleh merujuk kepada beberapa faktor termasuklah ketidaksesuaian pilihan raya umum (PRU) dilaksanakan pada musim tengkujuh, dan pembaziran jika PRU di peringkat Parlimen tidak berjalan serentak dengan Dewan Undangan Negeri (DUN) di beberapa negeri.

Ketiga: Tindakan YDPA yang mungkin tidak membubarkan Parlimen serta-merta walaupun selepas dinasihati Perdana Menteri tidak boleh dipersoalkan di mana-mana mahkamah (Perkara 32).

Keempat: Pembubaran Parlimen yang menyebabkan rakyat terpaksa mengundi sewaktu musim tengkujuh dan PRU sebelum urusan belanjawan negara tidak disempurnakan dengan baik oleh kerajaan serta risiko pembaziran akibat pilihan raya tidak serentak adalah satu langkah yang tidak popular dan bertentangan dengan sentimen umum rakyat.

Sebarang tindakan YDPA yang selari dengan kehendak rakyat sukar dipersoalkan walaupun ia kelihatan luar biasa. Maka atas empat faktor di atas, saya menjangkakan tidak mustahil nasihat pembubaran Parlimen oleh Perdana Menteri akan ditolak jika ia benar-benar berlaku.

Adalah lebih baik bagi Perdana Menteri untuk mengutamakan keputusan Kabinet berbanding keputusan partinya.

Waktu yang baik untuk mengadakan pilihan raya ialah selepas selesai musim tengkujuh dan selepas Bajet 2023 dapat dilaksanakan sekurang-kurangnya tiga atau empat bulan.

Dalam situasi pelbagai parti menguasai kerajaan-kerajaan negeri, maka langkah paling tepat ialah mewujudkan persefahaman dengan parti-parti berbeza berkaitan waktu pembubaran Parlimen dan DUN-DUN.

Sama-sama kita doakan agar pemerintah dan pemimpin negara sentiasa diberi petunjuk oleh Allah SWT untuk membuat keputusan terbaik demi maslahah agama, rakyat dan negara.

*Dr. Muhammad Fathi Yusof ialah Profesor Madya di Universiti Teknologi Malaysia Kampus Kuala Lumpur (UTMKL).

Artikel ini kali pertama disiarkan di Utusan Malaysia dan tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


94.3 peratus individu dewasa, 43.4 peratus remaja lengkap divaksin

Lebih 1.36 juta atau 43.4 peratus remaja berusia 12 hingga 17 tahun telah melengkapkan dua dos suntikan vasin Covid-19 sejak 20 September lalu hingga semalam, menurut data Kementerian Kesihatan (KKM), hari ini.

Statistik laman sesawang COVIDVOW kendalian KKM menunjukkan 80.2 peratus atau 2,524,156 remaja lagi menerima sekurang-kurangnya satu dos.

Sehingga semalam sebanyak 3,891,372 dos vaksin diberikan kepada remaja dengan semalam sahaja seramai 150,338 remaja lengkap divaksin, manakala 18,478 lagi menerima sekurang-kurangnya dos pertama.

Sementara itu, sejak Program Imunisasi Covid-19 Kebangsaan (PICK) dilancarkan pada 24 Fabruari lalu hingga semalam, 94.3 peratus atau 22,084,594 individu dewasa telah lengkap divaksinasi.

Sebanyak 97.3 peratus atau 22,792,916 lagi menerima sekurang-kurangnya dos pertama daripada vaksin dua dos atau vaksin dos tunggal.

“Seramai 66,672 penerima yang layak telah memperoleh suntikan dos penggalak sehingga semalam,” kata KKM.

Dalam tempoh Februari lalu hingga semalam sebanyak 44,781,843 dos vaksin diberikan kepada individu dewasa dengan semalam sahaja seramai 36,024 lengkap divaksinasi, 11,720 menerima sekurang-kurangnya satu dos, dan 19,047 lagi individu dewas menerima dos penggalak.

Seramai 2.7 peratus lagi individu dewasa yang belum divaksin.

Sementara itu secara keseluruhannya, 48,673,215 dos telah diberikan dengan 71.8 peratus atau 23,451,810 individu yang layak telah melengkapkan vaksinasi masing-masing, sementara 77.5 peratus atau 25,317,072 lagi menerima sekurang-kurangnya satu dos.


Cukai jalan bas sekolah tak naik, kekal RM2 setahun

Kementerian Pengangkutan menafikan cukai jalan bagi bas sekolah akan dinaikkan, sebaliknya ia akan dikekalkan pada kadar RM2 setahun.

Perkara ini disahkan Menteri Pengangkutan Datuk Seri Wee Ka Siong sambil menjelaskan cukai jalan bagi semua kelas kenderaan juga tidak akan dinaikkan.

Memetik laporan Utusan hari ini, beliau memberi jaminan kerajaan tidak akan menaikkan cukai jalan atau Lesen Kenderaan Motor (LKM) yang telah ditetapkan sebelum ini.

“Dakwaan ada kenaikan cukai jalan bagi bas-bas sekolah tidak benar,” katanya dalam laporan itu.

Menurutnya cadangan mengurangkan kadar cukai jalan memerlukan kajian terperinci dengan mengambil kira kesan kepada kutipan hasil kerajaan serta impaknya kepada keseluruhan ekosistem pendaftaran kenderaan motor di Malaysia.

Ka Siong berkata, semakan semula kadar bayaran LKM dilaksanakan pada 2008 antara lain melibatkan bayaran LKM bagi kenderaan motor pendaftaran milik persendirian (jenis saloon dan bukan saloon).

Katanya, ini termasuk milik individu dan syarikat yang menggunakan bahan bakar diesel atau diesel hijau telah diselaraskan dengan kadar bahan bakar petrol.

Selain itu, semakan turut melibatkan bayaran LKM bagi kenderaan perkhidmatan awam seperti bas ekspres, teksi, kereta sewa, bas persiaran dan bas catar ditetapkan pada kadar rata iaitu RM20 setahun, katanya.

“Bagi bas mini, bas sekolah dan bas henti-henti, kadar bayaran LKM adalah RM2 setahun,” katanya.

Berhubung kenaikan kos premium insurans bas sekolah seperti didakwa, Ka Siong berkata, ia adalah di luar skop Kementerian Pengangkutan, sebaliknya, kadar premium ditetapkan penyedia perkhidmatan insurans dengan dikawal selia oleh Bank Negara Malaysia (BNM).

“Begitu juga dengan gesaan pengusaha bas sekolah supaya kerajaan memantau dan mewujudkan garis panduan bagi setiap caj loading yang dikenakan kepada pemilik kenderaan,” katanya.

Pada masa sama, beliau memberitahu, kerajaan telah menyediakan pelbagai bantuan kepada pengusaha bas sekolah yang terjejas sepanjang tempoh pandemik Covid-19 akibat penutupan sekolah.

Sebelum ini terdapat laporan mendakwa 21,000 pengusaha bas sekolah di seluruh negara mengeluh apabila terpaksa menyediakan kos tambahan antara RM1,000 hingga RM2,000 bagi setiap kenderaan sebelum menyambung semula insurans dan cukai jalan yang didakwa meningkat sehingga 200 peratus mulai tahun ini.

Mereka mendakwa, perkara tersebut, belum lagi mengambil kira kerenah segelintir ibu bapa yang mendesak pengusaha bas mengurangkan bayaran bulanan.


Gempa di Laut Andaman tak cetus tsunami di Malaysia

Jabatan Meteorologi Malaysia (MetMalaysia) mengesahkan Malaysia tidak akan menghadapi sebarang ancaman tsunami walaupun terdapat 20 siri gempa bumi yang melanda Kepulauan Andaman baru-baru ini.

Gempa bumi, yang berlaku antara Isnin dan hari ini (6 Julai 2022), adalah berintensiti rendah dengan magnitud lebih rendah daripada 5.0 pada Skala Richter.

Gempa bumi terbaru berlaku padajam 4.01 petang hari ini.

“Berdasarkan pemantauan dan analisis berterusan data seismologi, MetMalaysia tidak menjangka kejadian ini akan mencetuskan tsunami yang akan memberi kesan kepada Malaysia.

“MetMalaysia akan terus memantau gempa bumi dan akan memberikan maklumat terkini dari semasa ke semasa yang akan menjejaskan negara,” kata jabatan itu dalam satu kenyataan hari ini.


Presiden MCA terkilan pertemuan diatur dengan pemimpin PH dibuat Zahid

Perjumpaan pagi tadi sepatutnya hanya melibatkan dengan semua Ahli Parlimen (MP) Barisan Nasional (BN) dan tidak melibatkan dengan pemimpin Pakatan Harapan (PH).

Presiden MCA, Datuk Seri Wee Ka Siong berkata mendapat jemputan ke perjumpaan tersebut kerana diberitahu ia melibatkan MP BN dan terkejut apabila melihat terdapat pemimpin PH yang juga turut berada di hotel sama.

“Saya menerima notis melalui aplikasi WhatsApp daripada Setiausaha Kerja BN pada jam 11.23 malam semalam mengenai perjumpaan hari ini HANYA melibatkan Ahli-Ahli Parlimen BN.

“Satu sidang media telah diadakan selepas perjumpaan yang hanya melibatkan Ahli Parlimen BN dan puluhan wartawan telah membuat liputan.

“Saya terkilan apabila sebaik saja tiba di Seri Pacific Hotel, pemimpin-pemimpin PH turut hadir dalam perjumpaan ini. Saya tidak tahu samada ianya telah pun diatur terlebih awal atau pun satu kebetulan,” katanya dalam satu hantaran Facebook.

Untuk rekod, Zahid yang juga Pengerusi BN memanggil semua MP daripada parti itu ke hotel tersebut bagi menghadiri satu perjumpaan yang pada awalnya tidak dinyatakan tujuannya.

Jelasnya lagi, tiada pertemuan yang diadakan antara MP BN dengan PH seperti didakwa walaupun tular gambar dalam media sosial pertemuan ramah mesra antara Presiden UMNO, Datuk Seri Ahmad Zahid Hamidi dengan pemimpin kanan parti bersama beberapa pemimpin PH, ia termasuk Datuk Seri Anwar Ibrahim.

“Perlu ditegaskan tiada sebarang perjumpaan di antara Ahli Parlimen BN dan wakil PH berlangsung ketika saya berada di Seri Pacific Hotel dari 10 pagi hingga 12 tengahari.

“Apa yang pasti, saya hanya menghadiri perjumpaan bersama Pengerusi BN dengan semua Ahli Parlimen BN sahaja,” katanya lagi.

Wee berkata sebarang keputusan kerjasama perlu mendapat persetuju daripada Dewan Tertinggi BN.

“Apa jua keputusan yang dibuat oleh BN perlu mendapat persetujuan dan mandat daripada Dewan Tertinggi BN,” katanya lagi.


Pelancong asing boleh masuk AS mulai 8 November

Amerika Syarikat (AS) akan membuka semula pintu masuk negaranya mulai 8 November ini kepada semula pelancong antarabangsa yang sudah lengkap divaksin.

Keputusan terbaharu itu sekali gus menamatkan tempoh 18 bulan sekatan daripada mengunjungi negara itu yang menyaksikan sektor pelancongan tergendala, ada keluarga terpisah dan merengggangkan hubungan diplomatik.

Pembantu Setiausaha Akhbar Rumah Putih, Kevin Munoz memaklumkan polisi terbaharu itu menerusi ciapan di laman Twitternya.

Jelasnya, keputusan itu dilaksanakan bagi melonggarkan sekatan berteraskan kesihatan awam, melalui peraturan ketat dan konsisten.

Katanya, pengumuman dan tarikh yang sudah ditetapkan itu adalah untuk penerbangan udara dan melalui jalan darat.

Sejak Mac tahun lalu, pintu masuk AS sudah ditutup kepada semua pelancong antarabangsa termasuk dari Kesatuan Eropah, Britain, China, India, Brazil, Mexico dan Kanada.

Sementara itu, pihak berkuasa kesihatan AS turut mengumumkan semua jenama vaksin yang diluluskan oleh Badan Pengawal Ubatan dan Makanan serta Pertubuhan Kesihatan Sedunia (WHO) diterima untuk memasuki negara itu.

Sehingga kini, hanya penerima vaksin daripada suntikan dos AstraZeneca, Johnson&Johnson, Moderna, Pfizer, Sinopharm dan Sinovac yang disahkan untuk memasuki ke AS.

Kelmarin, Amerika Syarikat merekodkan lebih 98,560 kes baharu dan 2,165 kematian akibat jangkitan Covid-19 dan menjadikan angka kes di negara itu mencecah sehingga 44.9 juta dan lebih dari 724,000 kematian sejak Mac tahun lalu. – Agensi


Peguam Najib akan guna keputusan 4-1 sokong pengampunan diraja

Peguam yang mewakili Datuk Seri Najib Razak berkata penghakiman bertentangan seorang hakim Mahkamah Persekutuan yang menolak permohonan untuk menyemak semula sabitan dan hukuman penjara, akan digunakan untuk menyokong rayuan anak guamnya bagi mendapat pengampunan diraja.

Tan Sri Muhammad Shafee Abdullah berkata penghakiman minoriti oleh Ketua Hakim Sabah dan Sarawak, Datuk Abdul Rahman Sebli dan penghakiman majoriti akan dikemukakan kepada Yang di-Pertuan Agong untuk pertimbangan bagi menentukan yang mana “penghakiman yang lebih baik”.

“(Permohonan) pengampunan kami adalah tepat seperti yang Abdul Rahman katakan dalam penghakimannya. Permintaan kami untuk pengampunan bukan kerana ‘saya minta maaf, dan oleh itu, saya memohon belas kasihan anda… tidak’.

“Kami mengatakan dia (Najib) tidak diberi hak untuk perbicaraan yang adil. Mahkamah (hanya) mendengar pihak pendakwaan secara sebelah pihak,” katanya kepada pemberita di Kompleks Mahkamah Kuala Lumpur, hari ini (3 April 2023).

31 Mac lalu, Najib gagal dalam permohonan untuk menyemak semula sabitan dan hukuman penjara selepas Mahkamah Persekutuan menolak permohonannya dalam keputusan majoriti 4-1 hari ini.

Keputusan majoriti itu dibacakan oleh Hakim Mahkamah Persekutuan, Datuk Vernon Ong Lam Kiat. Abdul Rahman yang mempengerusikan panel lima hakim itu membuat keputusan bertentangan.

Anggota panel lain ialah hakim Mahkamah Persekutuan Datuk Rhodzariah Bujang dan Datuk Nordin Hassan serta hakim Mahkamah Rayuan Datuk Abu Bakar Jais.

Najib, 69, yang kini menjalani hukuman penjara 12 tahun itu di penjara Kajang, memohon untuk membatalkan keputusan yang dibuat oleh panel lima hakim Mahkamah Persekutuan diketuai Ketua Hakim Negara Tun Tengku Maimun Tuan Mat pada 23 Ogos tahun lalu.

Vernon berkata mahkamah mendapati tidak berlaku kegagalan dalam proses keadilan ketika pendengaran prosiding rayuan akhir kes pecah amanah, menyalahgunakan kedudukan dan pengubahan wang haram dana SRC International berjumlah RM42 juta oleh panel hakim Mahkamah Persekutuan pada 23 Ogos tahun lalu.

Terdahulu, pada 23 Ogos 2022, Tengku Maimun yang mengetuai panel lima hakim Mahkamah Persekutuan ketika membacakan penghakimannya berkata, pasukan pembelaan Najib sudah diberi peluang untuk mengemukakan rayuan bagi pihak bekas perdana menteri itu, tetapi enggan berbuat demikian.

Sementara itu, menurut MalayMail, Muhammad Shafee berkata, Yang di-Pertuan Agong perlu membuat perbandingan penghakiman kerana seorang hakim kanan telah bersetuju dengan hujah pembelaan.

Dalam penghakimannya tidak bersetujunya, Abdul Rahman berkata Najib sepatutnya dibebaskan dan dilepaskan daripada semua pertuduhan jenayah memandangkan ketidakadilan telah berlaku.

Beliau berkata nampaknya berlaku penyelewengan dalam proses rayuan utama apabila Najib dibiarkan tanpa representasi undang-undang selepas peguam bela utamanya ketika itu Datuk Hisyam Teh Poh Teik berkata beliau tidak bersedia untuk menyerahkan, dan kemudiannya, cuba melepaskan dirinya.

Pada 28 Julai 2020, hakim Mahkamah Tinggi ketika itu Mohd Nazlan Mohd Ghazali mendapati Najib bersalah atas kesemua tujuh pertuduhan – tiga untuk pecah amanah jenayah, tiga untuk pengubahan wang haram, dan satu kerana salah guna kuasa – di Mahkamah Tinggi.

Mohd Nazlan, yang kini hakim Mahkamah Rayuan, kemudian menjatuhkan hukuman penjara 12 tahun dan denda RM210 juta kepada Najib jika gagal membayar lima tahun penjara.

Keputusannya dikekalkan oleh Mahkamah Rayuan pada 8 Disember 2021.


Zaid Ibrahim sertai semula UMNO setelah lompat ke PKR, KITA, DAP

Selepas meninggalkan UMNO pada 2008 dan kemudian menyertai beberapa parti pembangkang, termasuk DAP, peguam kanan Datuk Zaid Ibrahim kini menyertai semula UMNO dengan alasan kononnya untuk memperbetul parti itu dari dalam.

Beliau menyerahkan borang keahliannya ketika Taklimat Khas Presiden UMNO yang diadakan di Pusat Dagangan Dunia di Kuala Lumpur pada 27 Ogos – empat hari setelah anak guamnya Datuk Seri Najib Razak gagal dalam rayuan terakhir di Mahkamah Persekutuan, sebelum dihantar menjalani hukuman penjara 12 tahun di Penjara Kajang.

Pada majlis taklimat itu, Zaid turut berucap selama kira-kira 15 minit, dengan turut mengkritik kepimpinan Datuk Seri Ismail Sabri Yaakob sebagai Perdana Menteri yang dikongkong musuh UMNO dan mendesak PRU15 disegerakan.

Memetik laporan The Star hari ini, bekas Menteri di Jabatan Perdana Menteri (Hal Ehwal Perundangan dan Parlimen) itu berkata beliau mahu membantu UMNO melakukan perubahan dari ‘dalam’.

“Niat saya hanya untuk membantu UMNO. Saya sudah bersara dan tidak banyak kerja untuk saya. Saya tidak terlalu sibuk dan saya kembali ke parti, saya boleh membantu.

“Saya ingin melihat UMNO lebih berfikiran reformasi dan lebih terbuka kepada pembaharuan di mana untuk melakukannya, ia mestilah dari ‘dalam’,” katanya menurut laporan itu.

Beliau berkata demikian ketika ditemui selepas menghadiri ceramah anjuran Barisan Nasional (BN) Johor Bahru di Balairaya Stulang Baru, hari ini (16 September).

Untuk rekod, Zaid sebelum ini menyertai UMNO pada 2000, sehingga digantung keahlian pada 2 Disember 2008. Dalam UMNO, beliau menjadi Ahli Parlimen Kota Bharu mulai 2004 hingga 2008.

Selepas keluar dari UMNO, beliau menganggotai Parti Keadilan Rakyat (PKR) pada 2009 dan bertanding jawatan Naib Presiden pada tahun berikutnya, tetapi keluar daripada parti itu pada November 2010.

Pada Disember 2010, Zaid menyertai Parti Kesejahteraan Insan Tanah Air (KITA – dahulunya dikenali sebagai Angkatan Keadilan Insan Malaysia) dan dilantik sebagai presiden parti.

Dia kemudian keluar KITA pada 2012, sebelum menyertai DAP pada 2017, tetapi keluar pula daripada parti itu pada 20 April 2020.

Mengulas lanjut, Zaid berkata ramai dalam kalangan rakan-rakannya berkata sukar untuk membuat perubahan dalam UMNO jika ia datang dari “luar”.

“Akhirnya, saya rasa lebih baik saya bersama UMNO walaupun reformasi itu mungkin mengambil masa yang lama,” katanya.

Pada 26 Julai lalu, Najib melantik irma guaman Tetuan Zaid Ibrahim Suflan TH Liew & Partners (ZIST) untuk mewakilinya dalam rayuan terakhir bagi mengetepikan sabitan dan hukuman atas kesalahan penyelewengan RM42 juta dana SRC International Sdn Bhd selepas menamatkan perkhidmatan firma guaman Tetuan Shafee & Co berkuat kuasa serta-merta.

Bagaimanapun, pada hari kedua (19 September 2022) pendengaran rayuan akhir di Mahkamah Persekutuan, peguam utama Najib, Hisyam Teh Poh Teik memberitahu bahawa peguam cara, firma guaman ZIST diberhentikan khidmat bagi mewakili bekas Perdana Menteri itu.


Azam Baki sahkan Rohana sudah pulangkan AS$10 juta

Suruhanjaya Pencegahan Rasuah Malaysia (SPRM) mengesahkan Datuk Rohana Rozhan telah memulangkan wang tunai dan aset berkaitan 1Malaysia Development Berhad (1MDB) bernilai AS$10 juta (RM44.3 juta) kepada pihak berkuasa.

Ketua Pesuruhjaya SPRM, Tan Sri Azam Baki dalam satu kenyataan berkata, aset itu telah dikembalikan kepada kerajaan tahun lepas selepas agensi itu menyelesaikan siasatannya.

Terdahulu, Utusan Malaysia memetik sumber yang biasa dengan kes itu dan berkata bekas Ketua Pegawai Eksekutif kumpulan Astro Malaysia Holdings Bhd itu telah menyerahkan wang tunai dan aset kepada kerajaan tahun lepas.

“Dia memulangkan semua wang dan aset (yang terlibat) kepada SPRM, yang kemudian diserahkan kepada kerajaan.

“Dengan itu, siasatan SPRM berhubung Rohana telah selesai. Pada ketika ini, tiada apa-apa lagi yang diperlukan daripadanya,” kata sumber itu.

Bagaimanapun, sumber itu tidak dapat memberikan butiran terperinci mengenai dana dan aset yang dipulangkan, serta prosedur yang terlibat.

Sebelum ini, Menteri Undang-undang dan Reformasi Institusi, Datuk Seri Azalina Othman Said berkata Jabatan Peguam Negara tidak mengetahui sekiranya Rohana telah memulangkan wang AS$10 juta yang dikaitkan dengan 1MDB.

Rohana ialah bekas teman wanita kepada bekas pegawai bank Goldman Sachs Group Inc, Tim Leissner yang terlibat dalam skandal 1MDB.

Pada Februari tahun lalu, SPRM telah mengeluarkan perintah pembekuan aset dan akaun bank milik Rohana.

Ia berikutan siasatan oleh agensi berkenaan selepas Leissner mendakwa diperas ugut dalam pembelian sebuah rumah di London menggunakan wang 1MDB.

Memetik BH, sumber SPRM memaklumkan, perintah pembekuan aset Rohana dibuat mengikut Seksyen 44 Akta Pencegahan Pengubahan Wang Haram dan Pembiayaan Keganasan (AMLA 2001).

Sebelum ini, Leissner mengakui telah menggunakan wang yang diterima daripada 1MDB untuk membeli rumah bernilai AS$10 juta (RM41.8 juta) di London untuk kekasihnya dari Malaysia ketika itu, Rohana, lapor Bloomberg.

Leissner, memberitahu pendakwa raya AS, Drew Rolle bahawa Rohana telah mengancam untuk mendedahkan penglibatannya dengan 1MDB.


Pengurusan kes saman Guan Eng-Muhyiddin 20 Julai ini

Pengurusan kes bagi tarikh perbicaraan penuh saman fitnah Pengerusi DAP, Lim Guan Eng terhadap bekas perdana menteri, Tan Sri Muhyiddin Yassin ditetapkah 20 Julai depan oleh Mahkamah Tinggi Kuala Lumpur.

“Mahkamah mengarahkan pihak-pihak memfailkan ikatan fakta dokumen, ikatan pliding, ikatan fakta dipersetujui, dan isu untuk dibicarakan sebelum 20 Julai.

“Pengurusan kes seterusnya dijadualkan pada 20 Julai untuk arahan lanjut daripada mahkamah dan penetapan tarikh perbicaraan,” kata Peguam Lim, Guok Ngek Seong kepada media selepas pengurusan kes di hadapan Pesuruhjaya Kehakiman Mahkamah Tinggi Roz Mawar Rozain.

Pada 27 Mac lalu, Lim memfailkan saman fitnah terhadap Muhyiddin yang dituduh mencemarkannya atas dakwaan Ahli Parlimen Pagoh itu mengeluarkan kenyataan fitnah yang mengaitkannya berhubung pembatalan pengecualian cukai ke atas Yayasan Albukhary.

Pada April lalu melalui pernyataan pembelaannya, Muhyiddin menuntut supaya Lim membuktikan bahawa kementeriannya tidak membatalkan status pengecualian cukai yayasan itu.


Turki ‘marah’ serangan berterusan rejim Israel terhadap Palestin

Presiden Turki Recep Tayyip Erdogan melahirkan kemarahan Ankara terhadap serangan udara rejim pengganas Israel di Semenanjung Gaza dan mengutuk negara-negara yang ‘kekal diam’ dalam mendepani krisis itu.

“Kami sedih dan marah atas kekejaman negara pengganas Israel terhadap Palestin. Solidariti menentang tindakan agresif Israel ke atas bandar Palestin, Baitulmaqdis adalah kewajipan terhormat buat kemanusiaan.

“Dengan menyerang tanah suci bagi tiga agama, negara pengganas Israel telah melintasi semua batasan,” kata Erdogan pada mesyuarat secara maya dengan parti pemerintah Parti AK, hari ini.

Korban meningkat ketika keganasan antara Israel dan Pergerakan Perjuangan Islam Palestin (Hamas) memasuki hari kelima.

Pertumpahan darah yang berlaku sekarang adalah terburuk di rantau itu sejak perang 2014, mendorong utusan Pertubuhan Bangsa-Bangsa Bersatu (PBB) di Timur Tengah memberi amaran bahawa konflik itu ‘menuju kepada perang lebih besar’.

Sekurang-kurangnya 144 rakyat Palestin, termasuk 37 kanak-kanak dan 22 wanita, terbunuh dalam serangan udara pengganas Israel di Semenanjung Gaza sejak Isnin, manakala 950 dilaporkan cedera, selain kerosakan harta benda.

Lapan warga di Israel, termasuk dua kanak-kanak, turut terkorban dalam roket yang dilancarkan oleh Hamas dan kumpulan pejuang Jihad Islam.

Turki tidak pernah menganggap Hamas, yang memerintah Gaza, sebagai gerakan pengganas atau militan. Pada Ogos 2020, Erdogan menjadi tuan rumah delegasi Hamas yang diketuai oleh pemimpin pergerakan itu, Ismail Haniyeh, mencetuskan reaksi marah Israel.

Kritikan lantang Erdogan terhadap tindakan ketenteraan rejim Israel dibuat walaupun Ankara berusaha memperbaiki hubungan dengan negara Yahudi itu, yang merangkumi pertemuan antara pegawai perisik Israel dan Turki.

“Mereka yang berdiam diri atau secara terbuka menyokong pertumpahan darah Israel harus tahu suatu hari nanti akan tiba giliran mereka,” kata Erdogan sambil meminta Majlis Keselamatan PBB menyelesaikan krisis tersebut. – Agensi


Pemandu tak cukup punca tambang tak menentu, dakwa Grab Malaysia

Grab Malaysia hari ini menjelaskan bahawa caj tambang perkhidmatan e-hailingnya yang dilihat berubah tidak menentu baru-baru ini, berpunca daripada kekurangan pemandu yang bekerja ketika itu untuk memenuhi permintaan yang tinggi.

Grab Malaysia dalam kenyataan hari ini berkata pada pertengahan Mei lepas, jumlah pemandu di platform mereka masih dalam keadaan kurang 70 peratus daripada keadaan sebelum pandemik.

“Kami perlu terangkan dengan jelas, bahawa kami tidak membuat sebarang perubahan terhadap struktur tambang. Grab menerima pakai model harga dinamik bagi memastikan penumpang mendapat perkhidmatan penghantaran apabila mereka memerlukan, dan pemandu kami diberikan bayaran yang adil bagi tenaga dan masa mereka.

“Apabila jumlah yang menempah perkhidmatan terlalu ramai berbanding jumlah pemandu di sedia ada di kawasan tertentu , caj tambang akan melonjak bagi menggalakkan lebih ramai pemandu ‘menghala’ ke arah lokasi penumpang,” menurutnya seperti dilapor Bernama.

Grab Malaysia berkata keadaan permintaan dan penawaran yang tidak menentu itu didorong oleh beberapa faktor, termasuk disebabkan ramai rakan-pemandu tidak lagi aktif sejak dua tahun lepas akibat Covid-19.

Bagaimanapun menurutya susulan langkah kerajaan menarik balik pelbagai sekatan yang dikenakan sebelum ini dalam usaha memerangi pandemik baru-baru ini, tempahan perkhidmatan di platform mereka dilihat meningkat dengan pantas, dan ini juga disebabkan oleh tempoh perayaan baru-baru ini.

Selain itu respons dalam kalangan pemandu bagi memenuhi permintaan yang mendadak juga dilihat agak lambat, kerana para pemandu perlu memenuhi pelbagai peraturan terlebih dahulu.

“Akhir sekali, kita lihat munculnya kesesakan lalu lintas yang cukup luar biasa. Ini meningkatkan kos (dari segi masa dan bahan api) untuk melayan setiap tempahan, dan pada masa yang sama mengurangkan keberkesanan kapasiti pemandu untuk menerima lebih banyak tempahan.

“Sementara kami berusaha untuk membawa lebih ramai pemandu menyertai kami, masalah memenuhi tempahan terus berlaku, memandangkan peningkatan dalam permintaan jauh melebihi jumlah peningkatan pemandu.

“Dalam jangka panjang, kami tetap teguh dalam komitmen kami untuk menyediakan perkhidmatan penghantaran mampu milik untuk komuniti kita, bagaimanapun dalam jangka pendek, kami akan terus berusaha untuk memenuhi semua permintaan,” katanya.

Grab Malaysia menjelaskan bahawa baru-baru ini, ia telah melaksanakan beberapa langkah untuk meningkatkan bekalan pemandu bagi memenuhi permintaan.

Antaranya ialah meningkatkan insentif untuk pemandunya kembali ke jalan raya semasa waktu puncak, memberi subsidi sehingga 100 peratus daripada keseluruhan kos pematuhan peraturan pemandu, di samping dan menawarkan bonus rujukan sehingga RM300 kepada pemandu sedia ada bagi merujuk dan membantu pemandu-pemandu yang baharu.

Ia juga mencadangkan supaya penumpang merancang perjalanan mereka, dan membuat tempahan perkhidmatan lebih awal daripada biasa.

Ahad lepas Menteri Pengangkutan Datuk Seri Dr Wee Ka Siong dilaporkan telah mengarahkan penyedia perkhidmatan e-hailing tampil memberi penjelasan dan penjelasan berhubung dakwaan kenaikan tambang yang membebankan pengguna.


Liga Arab sokong tubuh suruhanjaya PBB siasat keganasan Israel

Liga Arab hari ini menyokong resolusi Majlis Hak Asasi Manusia Pertubuhan Bangsa-Bangsa Bersatu (PBB) untuk menubuhkan sebuah suruhanjaya antarabangsa bagi menyiasat keganasan rejim Zionis Israel ke atas rakyat Palestin.

Dalam satu kenyataan yang dikeluarkan Liga Arab berpangkalan di Kaherah berkata resolusi itu bertepatan dengan tindakan rejim Israel yang melakukan pembersihan etnik di penempatan Sheikh Jarrah dan Silwan di Baitulmaqdis Timur serta di keganasan di Semenanjung Gaza.

Penolong Setiausaga Agung Liga Arab, Saeed Abu Ali berkata resolusi itu mencerminkan kesediaan masyarakat antarabangsa untuk memikul tanggungjawab terhadap apa yang dihadapi oleh rakyat Palestin susulan keganasan dan pelanggaran oleh rejim Israel.

Beliau meminta agar pembentukan suruhanjaya itu dipercepatkan dan memberi tekanan supaya rejim Zionis Israel tidak menghalang tugas yang akan dilakukan.

Pada Khamis, Majlis Hak Asasi Manusia PBB meluluskan resolusi yang menggesa sebuah suruhanjaya bebas antarabangsa dibentuk bagi menyiasat salah laku kemanusiaan dilakukan rejim Israel ketika serangan ke atas rakyat Palestin bermula 13 April lalu.

“Susuhanjaya itu akan menyiasat semua tuduhan pelanggaran undang-undang kemanusiaan antarabangsa yang berlaku sejak 13 April 2021.

“Semua punca yang mendasari ketegangan, ketidakstabilan, dan penentangan, termasuk diskriminasi dan penindasan sistematik berdasarkan identiti nasional, etnik, kaum, atau agama, perlu disiasat,” katanya.

Pada 10 Mei lalu, rejim Zionis Israel melakukan serangan besar-besaran ke atas rakyat Palestin di Semenanjung Gaza menyebabkan sekurang-kurangnya 289, termasuk wanita dan kanak-kanak, terbunuh manakala haampir 2,000 lagi cedera. – Agensi


Plaza tol dan persimpangan Shah Alam terus ditutup

Plaza Tol dan persimpangan Shah Alam masih ditutup berikutan banjir kilat yang berlaku pada Sabtu, lapor Bernama.

Menurut PLUS Malaysia Bhd dalam satu kenyataan, setakat 7 pagi tadi, PLUS Malaysia Bhd telah menyelaraskan usaha untuk menyelamat dan memberi bantuan bersama-sama PDRM serta Jabatan Bomba dan Penyelamat yang berjaya mencapai lebih 226 mangsa sebelum menempatkan mereka di lokasi selamat di sepanjang lebuh raya termasuk di ibu pejabatnya dan di Persada PLUS.

Ketika ini, trafik masih dialihkan ke Persimpangan Subang dan Persimpangan Seafield.

PLUS akan terus memantau keadaan, kakitangannya juga sedang melaksanakan kerja-kerja pembersihan di kawasan yang terjejas. Orang ramai yang merancang untuk bergerak pergi dan keluar dari lokasi-lokasi ini dinasihatkan untuk menangguhkan rancangan mereka sehingga notis selanjutnya atau mencari laluan alternatif, katanya.

Pelanggan juga dinasihatkan untuk mendapatkan maklumat trafik terkini di laman web PLUS, www.plus.com.my dan media sosial termasuk Twitter PLUSTrafik, Facebook PLUS Malaysia serta Aplikasi PLUS.


Sulaiman tergesa-gesa angkat sumpah KM Melaka jam 1 pagi

Tanpa menunggu pagi ini, Ahli Dewan Undangan Negeri (ADUN) Lendu, Datuk Seri Sulaiman Md Ali tergesa-gesa mengangkat sumpah jawatan Ketua Menteri (KM) Melaka ke-13, kira-kira jam 1 pagi tadi.

Majlis angkat sumpah diadakan di hadapan Yang di-Pertua Negeri Tun Mohd Ali Rustam, beberapa jam setelah Barisan Nasional (BN) diumumkan menang 21 daripada 28 kerusi Dewan Undangan Negeri (DUN) pada Pilihan Raya Negeri (PRN) semalam.

Hadis sama pada majlis itu ialah Presiden UMNO Datuk Seri Ahmad Zahid Hamidi; Naib Presiden UMNO, Datuk Seri Ismail Sabri Yaakob; Presiden MCA, Datuk Seri Wee Ka Siong dan Pengerusi Lembaga Penasihat BN, Datuk Seri Najib Razak.

Sulaiman, 55, sebelum ini dinamakan sebagai calon KM jika BN menang pada PRN Melaka, walaupun desas-desus mengatakan Pengerusi Badan Perhubungan UMNO Negeri, Datuk Seri Ab Rauf Yusoh akan dilantik ke jawatan itu.

Ini adalah kali kedua Sulaiman dipilih menjadi KM selepas pertama kali dilantik ke jawatan itu tahun lalu, namun hilang kepercayaan empat ADUN menyebabkan DUN Melaka dibubarkan pada 4 Oktober lalu bagi memberi laluan kepada PRN.

Difahamkan, Ab Rauf dijangka dilantik sebagai salah seorang Exco kanan, sementara jawatan Speaker DUN yang disandangnya sebelum ini akan diberikan kepada salah seorang Ketua UMNO Bahagian yang tidak dicalonkan bertanding pada PRN kali ini.

BN juga dijangka memilih lima pemimpin parti komponennya sebagai ADUN dilantik, menjadikan keseluruhannya 26 ADUN BN di DUN Melaka.

Sementara itu, Ismail Sabri yang juga Perdana Menteri menyifatkan kemenangan BN pada PRN Melaka kali ini sebagai kejayaan pentadbiran Keluarga Malaysia.

“Inilah semangat Keluarga Malaysia yang mana kita semua menuju ke destinasi yang sama – membangunkan kembali Malaysia selepas mengharungi pandemik yang mencabar ini,” katanya dalam kenyataan hari ini sambil mengucapkan tahniah atas kemenangan BN.

Ismail Sabri sebelum ini, memperkenalkan istilah Keluarga Malaysia bagi mengajak seluruh rakyat tanpa mengira kaum dan fahaman politik bersama berganding bahu membawa keluar negara ini daripada pandemik Covid-19.

Beliau berkata, konsep Keluarga Malaysia diambil kerana baginya, keutuhan negara terikat dengan nilai didikan sempurna dalam sesebuah keluarga.

“Insya-Allah kebajikan dan kemajuan ekonomi negeri Melaka pastinya akan menjadi agenda utama pentadbiran kerajaan baharu yang akan dibentuk nanti,” kata Ismail Sabri.


Walaupun sudah dijatuh hukuman, Najib masih dakwa dirinya tak pernah berbohong

Datuk Seri Najib Razak mempertahankan dirinya dengan mendakwa tidak pernah berbohong kepada rakyat semasa Pilihan Raya Umum ke-14 (PRU14) dan disebabkan itu ia menjadi punca kekalahan Barisan Nasional (BN).

Bekas Perdana Menteri (PM) itu sudah dijatuh hukuman bersabit kes rasuah dana SRC International Sdn Bhd yang kini dalam proses rayuan di Mahkamah Persekutuan, namun beliau berkata kerana bercakap benar yang menyebabkan rakyat tersilap pilih Pakatan Harapan (PH) semasa PRU lepas.

“Pada PRU14, saya ada pilihan. Nak janji syurga dunia yang saya tak tahu dan tak mungkin dapat tunaikan, ataupun saya bercakap benar dan jujur kepada rakyat.

“Saya pilih untuk bercakap benar. Sebab saya tahu sebagai perdana menteri dan menteri kewangan pada ketika itu mustahil nak hapuskan tol seratus peratus, mustahil harga minyak boleh diturunkan RM1.50, mustahil pinjaman PTPTN dihapuskan, BR1M nak berikan RM2,000, kalau GST dihapuskan ganti dengan SST.

“Rakyat perlu mendapatkan apa yang mereka dijanjikan. Maknanya, sebagai perdana menteri saya perlu bercakap benar atau menipu, saya tak sanggup menipu rakyat.

“Akibatnya tak apalah,” katanya semasa majlis bersama pemimpin Parti Makkal Sakthi Malaysia (MMSP) hari ini.

Menurut Najib lagi, sejarah akan membuktikan beliau bercakap benar kepada rakyat, malah mendakwa dirinya tidak mempunyai masalah tidur malam kerana tidak berbohong kepada rakyat.

“Sejarah akan memberitahu bahawa saya bercakap benar dan saya membuat perkara yang betul. Saya boleh tidur lena pada waktu malam. Saya tidak mempunyai masalah untuk bercakap salah kerana saya bercakap benar. Saya tidak berbohong kepada rakyat Malaysia.

“Yang lawan kita itu, mereka pilih untuk berbohong (manifesto PH) dan inilah mesti kita ingatkan, adakah kamu nak mereka kembali memerintah negara ini?

“Ini adalah soalan moral dan soalan etika yang besar, jika mereka boleh berbohong kepada rakyat Malaysia. Mereka sanggup melakukan banyak perkara lain,” katanya lagi.

Untuk rekod, Najib kini sedang menghadapi beberapa pertuduhan rasuah dan salahguna kuasa di mahkamah.

Tahun lalu, Mahkamah Tinggi Kuala Lumpur mendapati dia bersalah atas tujuh pertuduhan berkaitan rasuah membabitkan sejumlah RM42 juta dana SRC International, serta menjatuhkan hukuman penjara 12 tahun dan denda RM210 juta.

Penghakiman itu dikekalkan oleh Mahkamah Rayuan dalam keputusan sebulat suara, selepas panel tiga hakim mendengar rayuan Najib.

Mahkamah Rayuan bagaimanapun membenarkan Najib menangguhkan sabitan dan pelaksanaan hukumannya sementara menunggu rayuannya di Mahkamah Persekutuan.

Selain itu Najib, 69, menghadapi empat tuduhan menggunakan kedudukannya untuk memperoleh suapan berjumlah RM2.3 bilion dana 1MDB dan 21 tuduhan pengubahan wang haram melibatkan jumlah yang sama.


3,573 kes hari ini penutup tirai Covid-19 sepanjang 2021

Menutup tirai tahun 2021, – setelah wabak Covid-19 mula melanda negara awal Mac 2020 – Malaysia hari ini merekodkan penurunan jangkitan harian di seluruh negara dalam tempoh 24 jam sehingga 12 tengah hari tadi.

Jangkitan baharu Covid-19 di seluruh negara bagi tempoh itu turun 424 kes, tatkala kerajaan mula melaksanakan prosedur pemakaian peranti pengesanan digital kepada jemaah umrah yang baru pulang ke Malaysia semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 3,573 kes dilaporkan, berbanding 3,997 kes yang direkodkan bagi tempoh sama semalam.

Beliau berkata jumlah itu menjadikan kumulatif positif sebanyak 2,758,086 kes dengan sehingga semalam 2,681,390 pesakit telah sembuh, dan 31,462 kes kematian.

KKM juga melaporkan sehingga semalam 41,661 kes masih aktif, termasuk 34,522 pesakit dikatakan menjalani kuarantin di rumah; 3,326 ditempatkan di PKRC; 3,532 dimasukkan ke hospital; dan 281 pesakit dirawat di ICU, dengan 155 daripadanya memerlukan alat bantuan pernafasan.

Semalam, Kementerian Kesihatan (KKM) mula memakaikan peranti pengesanan digital kepada semua jemaah yang pulang setelah mengerjakan umrah di Arab Saudi.

Sepasukan 40 kakitangan Kementerian Kesihatan (KKM) membuka 20 kaunter di bangunan Satelit C25 Lapangan Terbang Antarabangsa Kuala Lumpur (KLIA) bagi membantu proses pemakaian peranti digital itu.

Sementara itu, Dr Noor Hisham memaklumkan Kementerian Kesihatan (KKM) menjangkakan kadar kebolehjangkitan Covid-19 atau Ro/Rt mengikut kes seharian semalam, untuk seluruh negara adalah pada nilai 0.98, naik lagi berbanding jangkaan 0.95 pada Rabu.

Dua negeri merekodkan nilai Rt melebihi 1.00 iaitu Kelantan 1.05, naik daripada 1.01 pada Rabu dan Terengganu 1.00, manakala negeri-negeri lain antara 0.72 dan 0.98.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.


1,111,499 kanak-kanak lengkap dua dos vaksin Covid-19 hingga semalam

Sebanyak 31.3 peratus atau 1,111,499 kanak-kanak berusia lima hingga 11 tahun telah lengkap menerima dua dos suntikan vaksin Covid-19 sejak Program Imunisasi Covid-19 Kebangsaan Kanak-Kanak (PICKids) dilancarkan 3 Februari lalu hingga semalam.

Kementerian Kesihatan dalam kenyataan hari ini berkata dalam tempoh itu 1,671,828 atau 47.1 peratus kanak-kanak lagi menerima dos pertama daripada vaksin dua dos.

Semalam sahaja sebanyak 18,312 dos vaksin diberikan kepada kanak-kanak dengan 11,485 adalah dos kedua dan 6,827 dos pertama.

Sementara itu, jumlah individu dewasa yang menerima dos penggalak juga meningkat kepada 16,078,909 individu atau 68.3 peratus daripada keseluruhan lebih 62.08 juta dos yang diberikan kepada mereka yang berusia 18 tahun dan ke atas.

Sejak PICK dilancarkan 24 Februari 2021 lalu, seramai 22,972,623 atau 97.6 peratus individu dewasa telah lengkap menerima dua dos, manakala 23,248,575 atau 98.8 peratus lagi menerima sekurang-kurangnya satu dos.

Bagi remaja berusia 12 hingga 17 tahun pula, sebanyak 93.5 peratus atau 2,909,039 telah melengkapkan dua dos vaksin Covid-19, manakala 3,005,679 atau 96.6 peratus lagi menerima sekurang-kurangnya satu dos.

Keseluruhannya lebih 70.78 juta dos vaksin Covid-19 telah diberikan kepada populasi Malaysia termasuk rakyat asing sehingga semalam.


Pelajar, ibu bapa perlu ada surat kebenaran rentas negeri

Polis Diraja Malaysia (PDRM) menasihatkan pelajar, ibu bapa, guru serta tenaga pengajar yang ingin melakukan pergerakan rentas negeri susulan pembukaan semula sekolah dan institusi pendidikan supaya menyediakan surat pengesahan sebelum bergerak.

Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Hazani Ghazali, berkata surat pengesahan itu perlu diperoleh daripada Kementerian Pendidikan (KPM), sekolah atau institusi pendidikan untuk ditunjukkan kepada petugas sekatan jalan raya (SJR) bagi melancarkan pergerakan.

Menurutnya, Majlis Keselamatan Negara (MKN) telah mengemas kini prosedur operasi standard (SOP) berkaitan pergerakan harian ke sekolah, insitutsi pendidikan dan asrama membabitkan rentas negeri.

“Polis Diraja Malaysia (PDRM) menasihatkan pelajar, ibu bapa, guru dan tenaga pengajar yang ingin berulang alik ke sekolah atau pergerakan kembali ke sekolah serta asrama dan perlu merentas negeri agar menyediakan surat pengesahan itu.

“Surat pengesahan perlu dikemukakan kepada petugas sekatan jalan raya bagi melancarkan pergerakan masing-masing,” katanya dalam kenyataan, hari ini.

Beliau berkata murid atau pelajar yang terlibat dibenar merentas negeri untuk ke sekolah atau institusi pendidikan dengan menggunakan surat pengesahan sama ada daripada KPM, sekolah atau institusi pendidikan

“Pergerakan pergi dan balik ke sekolah atau institusi pendidikan oleh murid atau pelajar yang terlibat, mereka boleh ditemani oleh seorang penjaga,” katanya.

Selain itu, katanya pergerakan guru atau tenaga pengajar ke sekolah atau institusi pendidikan yang perlu merentas negeri untuk tujuan pengajaran atau pembelajaran (PdP), dibenarkan dengan surat pengesahan daripada KPM, sekolah atau institusi pendidikan.

Bagi urusan kawalan murid atau pelajar kembali ke asrama pula, Hazani berkata SOP menetapkan pergerakan merentas adalah dibenarkan dengan menggunakan surat pengesahan sama daripada pihak berkenaan.


Laman web Imigresen kena godam

Ketua Pengarah Imigresen, Datuk Ruslin Jusoh berkata laman sesawang Jabatan Imigresen Malaysia telah diserang siber pada 2 pagi Selasa (4 April) oleh penggodam “CaptainSmok3r”.

“Serangan siber ini berbentuk ‘defacement’, di mana halaman utama laman web Jabatan Imigresen digantikan dengan imej lain.

“Bagaimanapun, pautan lain berkaitan perkhidmatan Imigresen seperti myImms, SSPI dan lain-lain tidak terjejas.

“Imigresen telah mengambil tindakan pembetulan dengan menutup halaman untuk menghalang akses dan sistem keselamatan Laman Web sedang dibaiki dan dikonfigurasikan semula.

“Jabatan teknologi maklumat juga telah mengadakan pertemuan dengan Agensi Keselamatan Siber Kebangsaan (Nacsa) dan CyberSecurity Malaysia,” katanya.

Beliau juga berkata bahawa tiada maklumat yang bocor dalam serangan itu.


SPRM masih teruskan siasatan skandal kapal LCS tak siap: Azam

Suruhanjaya Pencegahan Rasuah Malaysia (SPRM) masih menjalankan siasatan terperinci berkaitan skandal projek kapal tempur pesisir pantai (LCS) Tentera Laut Diraja Malaysia (TLDM) yang mencetuskan kontroversi baru-baru ini.

Ketua Pesuruhjaya SPRM Tan Sri Azam Baki berkata siasatan masih dijalankan dari pelbagai sudut dan agensi itu memikul tanggungjawab menjaga setiap kerahsiaan hasil siasatan.

Memetik Utusan beliau berkata sebarang kenyataan atau reaksi yang dikeluarkan oleh mana-mana individu boleh mengganggu siasatan dijalankan SPRM.

“Sebarang fakta atau maklumat yang dikeluarkan oleh mana-mana individu tidak semestinya tepat atau tidak.

“Jika ada perkembangan terbaharu mengenai hasil siasatan, sudah pasti SPRM akan maklum kepada semua,” katanya.

Sehubungan itu beliau mengingatkan semua pihak supaya lebih berhati-hati membuat sebarang kenyataan membabitkan isu berkenaan.

10 Ogos lalu, Jemaah Menteri memutuskan untuk menggesa SPRM menyegerakan siasatan terhadap kontrak pemerolehan enam kapal LCS itu.

Perdana Menteri Datuk Seri Ismail Sabri Yaakob berkata Kabinet memandang serius isu LCS yang sedang disiasat oleh SPRM.

“Perkara ini dibincangkan secara terperinci dalam mesyuarat Jemaah Menteri hari ini. Kabinet memutuskan menggesa SPRM menyegerakan siasatan dan jika terdapat bukti kukuh, Peguam Negara perlu melakukan pendakwaan dan membawa mereka yang bertanggungjawab ke muka pengadilan.

“Saya telah memanggil Peguam Negara tan Sri Idrus Harun dan Ketua Pesuruhjaya SPRM Tan Sri Azam Baki selepas mesyuarat Jemaah Menteri untuk segera bertindak selaras dengan keputusan mesyuarat,” kata Perdana Menteri.

Minggu lalu, SPRM dalam satu kenyataan mengesahkan kertas siasatan mengenai projek perolehan kapal tempur itu telah dikemukakan kepada Jabatan Peguam Negara (AGC).

Kertas siasatan projek LCS itu termasuk dengan saranan untuk mempertimbangkan pertuduhan terhadap beberapa individu.

Susulan itu, pada 16 Ogos, bekas Pengarah Urusan Boustead Heavy Industries Corp Bhd (BHIC) Tan Sri Ahmad Ramli Mohd Nor didakwa menyalahgunakan jawatannya dengan menawarkan kontrak bagi perolehan RM9.13 bilion kapal tempur pesisir pantai (LCS) oleh Boustead Naval Shipyard Sdn Bhd (BNS).

Ahmad Ramli didakwa di Mahkamah Sesyen Kuala Lumpur atas tiga pertuduhan pecah amanah jenayah (CBT) mengikut Seksyen 409 Kanun Keseksaan. Bagaimanapun, beliau mengaku tidak bersalah dan meminta dibicarakan.

Kontroversi kapal LCS tercetus susulan laporan Jawatankuasa Kira-Kira Wang Negara (PAC) pada 4 Ogos yang mendedahkan semua kapal itu belum siap walaupun kerajaan telah membelanjakan RM6 bilion daripada keseluruhan kos bernilai RM9 bilion.

Projek itu diberikan kepada Boustead Naval Shipyard Sdn Bhd (BNS) ketika zaman pentadbiran kerajaan Barisan Nasional dan UMNO sejak 2011, ketika Datuk Seri Najib Razak sebagai Perdana Menteri dan Datuk Seri Ahmad Zahid Hamidi sebagai Menteri Pertahanan.


Silap-silap dia pun tak tahu apa dia tandatangan, Annuar bidas PMX isu hutang FELDA

Tan Sri Annuar Musa membidas Perdana Menteri Datuk Seri Anwar Ibrahim tidak tahu apa sebenarnya yang ditandatangannya sehingga membuat dakwaan kononnya hutang peneroka tidak dihapuskan sebelum ini.

Bekas menteri tersebut berkata PMX yang juga adalah Menteri Kewangan sepatutnya membuat kerja rumah terlebih dahulu sebelum membuat tuduhan kononnya kerajaan Perikatan Nasional (PN) sebelum ini tidak menghapuskan hutang peneroka.

“Apabila tak boleh kutip duit dengan peneroka, FELDA perlu duit nak bayar hutang-hutang dia kepada bank dan sebagainya,

“Maka kerajaan kena ada formula, tak boleh hanya hapuskan hutang tinggalkan saja FELDA begitu… Lalu kerajaan sudah ada kaedah bersetuju untuk melancarkan bon, melancarkan sukuk dan prosesnya panjang.

“Perlu diambil tanggungjawab oleh kementerian lain, itu yang belum selesai,” katanya semasa berucap malam tadi pada Majlis Pelancaran Jentera Pilihan Perikatan Nasional (PN) di Dewan Undangan Negeri (DUN) Serting.

Bekas Ahli Parlimen Ketereh itu kenyataan Anwar mendakwa membuka fail dan kemudiaan menandatangan penghapusan hutang tersebut sebagai agak pelik kerana kerajaan tidak bertindak sebegitu dan perlu melalui prosesnya.

“Bila Datuk Seri Anwar Ibrahim bersyarah, saya dengar dia kata dia buka fail hutang belum hapus.

“Dia buka fail, dia tandangan, eh kerajaan tak bertindak dengan cara begitu,” ujarnya lagi.

Jelasnya lagi, Anwar berkemungkinan tidak mengetahui apakah dokumen sebenar yang ditandatanganinya sehingga membuat dakwaan tidak munasabah dan tidak berfakta.

“Perdana Menteri dia buat keputusa dia kena bawa dalam Mesyuarat Kabinet, yang hendak ditandatangan itu pula kena tengok sama ada dibuat sebagai Perdana Menteri atau Menteri Kewangan.

“Dulu zaman Tan Sri Muhyiddin Yassin, Menteri Kewangan orang lain dan Perdana Menteri orang lain… Zaman Anwar, Menteri Kewangan pun dia, Perdana Menteri pun dia.

“Silap dia sendiri tidak tahu apa yang dia tandatangan,” katanya lagi.

Menurut Annuar lagi, dokumen yang ditandatanganinya sebelum ini adalah jaminan kerajaan dalam bentuk sukuk dan bukannya penghapusan hutang.

“Tapi yang dia tandatangan itu adalah jaminan untuk bon atau sukuk yang yang merupakan sebahagian daripada formula penyelesaian bagi membantu FELDA.

“Bukan dia tandatangan soal penghapusan hutang kerana penghapusan hutang sudah terlaksana pada 2021 lalu,” katanya lagi.

Untuk rekod, menerusi jawapan bertulis di Parlimen pada 20 September 2021, Dewan Rakyat diberitahu sehingga 25 Ogos 2021, seramai 92,898 daripada keseluruhan 112,638 peneroka yang layak sudah menandatangani perjanjian penghapusan hutang yang bersamaan 82.47%.


Noraini cuba nafi Zahid ada arah Wanita sokong Anwar

Selepas Wanita UMNO dikaitkan dengan gerakan pakatan sulit dirancang antara Datuk Seri Ahmad Zahid Hamidi dan Datuk Seri Anwar Ibrahim, Ketuanya Datuk Seri Noraini Ahmad cuba menafikan wujud rancangan seperti didakwa itu.

Noraini menafikan ada pertemuan antara ketua-ketua Wanita seluruh negeri dengan Presiden UMNO, Datuk Seri Ahmad Zahid Hamidi dan mereka diarah untuk menyokong Presiden PKR, Anwar sebagai calon perdana menteri.

“Saya menafikan dakwaan bahawa wujud pertemuan antara Presiden dengan Wanita UMNO untuk tujuan itu.

“Pertemuan sedemikian tidak pernah berlaku dan dakwaan tersebut tidak berasas sama sekali. Saya minta pihak berkenaan tidak mengheret Wanita UMNO ke dalam kancah politik yang tidak sihat,” katanya dalam kenyataan pada Rabu.

Semalam, Agenda Daily melaporkan kontroversi isu klip audio tular Zahid dan Anwar bukan satu-satunya bukti wujud pakatan sulit antara kedua-dua pemimpin tersebut, malah terdapat lagi pendedahan akan terbongkar selepas ini.

Sumber memberitahu terdapat bukti yang akan didedahkan selepas ini semasa Zahid memanggil mesyuarat berjumpa ketua-ketua Wanita UMNO negeri dan menyuruh mereka supaya menyokong Ketua Pembangkang tersebut sebagai calon perdana menteri.

Bagaimanapun, hasrat Zahid untuk melobi Anwar tersebut ditolak mentah-mentah semua ketua-ketua Wanita yang hadir semasa pertemuan tersebut dan pulang dengan penuh rasa kecewa.

Seorang sumber yang hadir semasa mesyuarat tersebut menyatakan rasa terkejut dengan kenyataan Zahid yang mahu semua ketua-ketua Wanita itu menyokong cadangannya untuk meletak Anwar sebagai calon perdana menteri.

“Ya, kami semua terkejut dengan cadangan dibuat Zahid itu… tapi kami semua menolaknya dan bertegas sama sekali tidak akan menerima cadangan yang dibawa Zahid itu,” kata sumber.

Pada 7 April, satu rakaman video dan audio didakwa mirip suara, Ahmad Zahid dan Anwar didedahkan di media sosial.

Video tersebut dipercayai bermula dengan ucapan Ahmad Zahid ketika bercakap pada Perhimpunan Agung UMNO yang menegaskan bahawa UMNO tidak akan menerima Anwar, DAP dan Bersatu.


Buka sempadan: Polis nafi dakwaan kadar jenayah di Johor naik

Polis Johor menafikan dakwaan kadar jenayah di negeri itu akan meningkat apabila sempadan Malaysia-Singapura dibuka berikutan kedudukan jenayah indeks terkawal dan tidak menunjukkan sebarang kenaikan.

Ketua Jabatan Siasatan Jenayah Johor SAC Shahurinain Jais berkata pihaknya, menerusi Operasi Lejang yang dilancarkan di seluruh negeri pada 27 Mac lepas sehingga kini, berjaya menurunkan kes jenayah terutama melibatkan harta benda.

Beliau berkata sebanyak 526 pemeriksaan di premis dilakukan yang membawa kepada penahanan 30 individu, yang disyaki terlibat dalam kecurian kenderaan, dan rampasan 24 kenderaan, lapor Bernama.

“Kita telah mengesan satu kenyataan palsu tular di media sosial berkaitan kemungkinan berlaku peningkatan jenayah apabila sempadan Malaysia-Singapura dibuka. Polis Johor ingin menegaskan bahawa kenyataan tersebut adalah palsu.

“Orang ramai dinasihatkan agar tidak mudah mempercayai apa jua yang ditularkan dan menyemak dahulu kesahihan maklumat,” menurutnya dalam kenyataan hari ini.

Negara memasuki Fasa Peralihan ke Endemik mulai 1 April dengan beberapa kelonggaran termasuk pembukaan sempadan negara dan premis perniagaan boleh beroperasi mengikut masa lesen perniagaan masing-masing.

Ketua Jabatan Siasatan Jenayah Komersial Johor ACP Amran Md Jusin dalam kenyataan berasingan memaklumkan kes penipuan Macau Scam melalui kaedah penyamaran sebagai pegawai kerajaan menunjukkan peningkatan ketara tahun ini berbanding 2021 yang melibatkan kerugian RM9.556 juta setakat semalam.

Beliau berkata jumlah kerugian itu direkodkan daripada 209 kes sejak 1 Jan lepas.

Ketua Jabatan Siasatan Penguatkuasaan Trafik Johor Superintenden M. Kumarasan pula memaklumkan pihaknya mengeluarkan sejumlah 2,350 saman atas pelbagai kesalahan melalui pemeriksaan terhadap 10,035 kenderaan termasuk 3,723 motosikal dalam Operasi Khas Samseng Jalanan.

“Jumlah pemeriksaan individu adalah seramai 12,815 orang dan 10,035 kenderaan diperiksa dengan 208 kenderaan telah disita mengikut Seksyen 64 Akta Pengangkutan Jalan (APJ) 1987,” katanya sambil menambah operasi seminggu bermula 9 April lepas di seluruh Johor itu bertujuan menangani isu mat rempit yang semakin berleluasa.

Beliau berkata dalam operasi itu, seramai 39 lelaki dan tiga wanita berumur lingkungan 14 hingga 53 tahun ditahan atas pelbagai kesalahan mengikut Akta APJ 1987 serta Akta Dadah Berbahaya 1952 dan mereka diserahkan kepada Ibu Pejabat Polis Daerah untuk tindakan lanjut.


BN menang besar, siapa suruh tak keluar pengundi: Mat Maslan

Setiausaha Agung UMNO, Datuk Seri Ahmad Maslan dilihat seolah-olah ‘kurang senang’ dengan kenyataan mendakwa Barisan Nasional (BN) sebenarnya bukan pilihan rakyat Johor kerana undi popular tidak memihak kepada mereka.

Tegas Ahmad, demokrasi di Malaysia berlandaskan sistem ‘first past the post’ dan bukan ‘presidential election’ seperti di Amerika Syarikat.

Menurutnya, sejak beberapa hari lepas, ada beberapa pihak juga mempertikaikan kemenangan BN dalam Pilihan Raya Negeri (PRN) Johor malah mengaitkannya dengan jumlah peratusan mengundi yang rendah pula.

“Dalam konteks demokrasi, orang yang tidak mengundi tak pernah dihalang untuk keluar. Siapa suruh dia tak keluar? Mereka yang tak keluar mengundi hendaklah terima keputusan mereka yang telah mengundi. Itu adalah sistem demokrasi di Malaysia.

“Analisa kata kalau ramai keluar mengundi, tak mungkin BN menang. Siapa suruh kau tak nak keluar mengundi? Itu saja yang saya nak tanya mereka.

“Tiada siapa halang mereka daripada tak keluar mengundi. Yalah…mereka dah kalah, mereka carilah alasan. Kalah tu kalahlah,” katanya lapor Astro Awani.

Begitupun, tegas beliau, BN tidak mendabik dada dengan kemenangan di Johor sebaliknya akan sentiasa memperbaiki kelemahan dari semasa ke semasa.

Beliau berkata demikian pada sidang media sempena perhimpunan Agung UMNO 2021 di sini hari ini.

Dalam pada itu, Ahmad berkata seramai 5,571 perwakilan dari seluruh negara akan menghadiri PAU2021 pada 16 Mac hingga 19 Mac ini.

Presiden UMNO, Datuk Seri Dr Ahmad Zahid Hamidi dijadualkan menyampaikan ucapan dasar pada 18 Mac di hadapan 2,680 perwakilan.

Tegas Ahmad, meskipun tidak dilakukan secara hibrid namun segala prosedur operasi standard (SOP) Covid-19 dipatuhi sebaiknya termasuk menggunakan beberapa dewan bagi mengamalkan penjarakan fizikal.

“Kita juga akan mengadakan satu majlis penyampaian anugerah keapda Tokoh UMNO Negeri. Ini kali pertama diadakan selepas Ucapan Dasar Presiden,” katanya. – Kredit SatuBerita


2 jawatan tertinggi UMNO mungkin tak dipertandingkan: Penganalisis

Hanya Majlis Tertinggi (MT) UMNO sahaja yang akan memutuskan sama ada jawatan Presiden dan Timbalan Presiden dipertandingkan atau tidak – bukannya akar umbi atau perwakilan perhimpunan agung (PAU) yang akan bermula 11 hingga 14 Januari depan.

Malah, akar umbi dan perwakilan juga mungkin tidak berani untuk membangkitkan usul supaya kedua-dua jawatan itu dipertandingkan, kerana mereka boleh dikenakan tindakan tatatertib.

Mengulas perkara itu, penganalisis politik dari Universiti Kebangsaan Malaysia (UKM) Prof Madya Dr Salawati Mat Basir berkata tindakan itu adalah antara taktik supaya jawatan Presiden dan Timbalan Presiden, tidak dipertandingkan, dalam pemilihan UMNO akan datang.

Beliau juga berkata ada kemungkinan usul tergempar sekiranya dibawa dalam PAU pertengahan bulan ini, juga tidak akan sempat dibahaskan.

“Lebih teruk perwakilan yang membangkitkan usul supaya kedua-dua jawatan itu dipertandingkan berisiko dikenakan tindakan tatatertib.

“Tindakan boleh diambil terhadap mana-mana perwakilan yang membangkitkan usul tanpa kelulusan daripada MKT UMNO kerana melanggar etika serta peraturan perbahasan.

“Jika perwakilan bangkit usul ini tanpa kelulusan usul MKT, maka ia tidak sah kerana melanggar etika serta peraturan perbahasan dan ini akan membawa kepada tindakan tatatertib parti.

“Secara jujurnya, ini semua taktik untuk dua jawatan ini Presiden dan Timbalan Presiden tidak dipertandingkan,” katanya menurut Utusan.

Prof Madya Dr Salawati, bagaimanapun tidak menolak kemungkinan terdapat perwakilan yang bakal membangkitkan usul berkenaan ekoran desakan kuat dalam kalangan akar umbi UMNO yang mahu dua jawatan tersebut dipertandingkan.

“Jika dilihat secara munasabahnya memang tidak sempatlah (bahas usul tergempar) sebab perwakilan nak membahaskan pun ambil masa.

“Tetapi akan ada yang membangkitkan usul ini jika tiada ruang langsung diberi kerana akar umbi mahu dua jawatan ini ditandingkan,” katanya.

Sebelum ini, terdapat desas-desus jawatan Presiden dan Timbalan Presiden UMNO tidak dipertandingkan pada pemilihan akan datang.

Bagaimanapun, Setiausaha Agung UMNO, Datuk Seri Ahmad Maslan minggu lalu memaklumkan keputusan berhubung dua jawatan berkenaan masih belum dibuat.


Dua unit kondo musnah terbakar

Dua unit kediaman di tingkat 12 sebuah kondominium di Jalan 4/155, Bukit OUG, di ibu negara musnah dalam kebakaran malam tadi.

Komander Operasi Kanan Bomba, Mohamad Hafidz Yaacob berkata, jentera dari Balai Bomba dan Penyelamat Jalan Hang Tuah, Sri Petaling dan Seputeh dengan kekuatan 45 anggota dikerah ke lokasi kejadian selepas menerima panggilan kecemasan pada jam 9.14 malam tadi.

Beliau berkata, kebakaran di dua unit itu didapati telah mencapai sekitar 60 hingga 90 peratus ketika bomba tiba.

Katanya, kebakaran dapat dikawal jam 10 malam dan padam sepenuhnya pada jam 10.30 malam.

Tiada kemalangan jiwa atau kecederaan dilaporkan. Punca kebakaran masih dalam siasatan.


Veteran UMNO sindir ‘kerajaan MoU’ Ismail Sabri yang lemah

Susulan keputusan kerajaan menangguh pembentangan Rang Undang-Undang (RUU) Anti Lompat Parti pada Isnin ini, Tan Shahrir Samad menyindir kerajaan yang dipimpin Perdana Menteri Datuk Seri Ismail Sabri Yaakob ketika ini yang dilihat lemah.

Veteran UMNO itu kasihan dengan situasi yang dihadapi Ismail Sabri yang disifatkannya sebagai ‘kerajaan MoU (memorandum persefahaman)’ yang dilihat tidak mencapai janji yang dimerterai bersama pembangkang apabila RUU tersebut tidak dapat dibentang.

“Kasihan saya tengok ‘Kerajaan MoU’ ini, perkara dalam mukadimah memorandumnya pun tak dapat dicapai,” katanya dalam satu hantaran di Facebook.

Shahrir juga mengulas berhubung kenyataan Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar yang kecewa rentetan langkah untuk membentangkan RUU tersebut tidak dapat dilaksanakan pada sidang khas Dewan Rakyat nanti.

“Ungkapan ‘Tak Syiok’ mengesahkan penolakan oleh sebahagian ahli jemaah menteri terhadap cadangan RUU Lompat Parti tidak mampu menutup bahawa Parlimen masih dikuasai oleh Eksekutif (iaitu jemaah menteri) atau sebahagian daripadanya.

“Walhal Memorandum Persefahaman (MoU) Transformasi dan Kestabilan Politik yang dalam mukadimahnya berjanji untuk ‘berusaha untuk mewujudkan sebuah lanskap politik yang baharu dengan melaksanakan transformasi dan pembaharuan dalam tatakelola pentadbiran kerajaan khususnya memperkasa peranan institusi Parlimen,” katanya lagi.

Katanya, perkara yang terjadi itu tidak mencerminkan landskap politik yang baru kerana jemaah menteri masih boleh menggagalkan apa yang telah dipersetujui majoriti ahli-ahli Parlimen.

“Bukan pun seluruh jemaah menteri! Sebahagian sahaja! Lebih ramai ahli Parlimen yang bersetuju daripada bilangan menteri yang menolak!

“Ini bukan ‘memperkasakan peranan institusi Parlimen’ kerana kata-putus berada pada ‘sebahagian ahli jemaah menteri’!”

Terdahulu, media melaporkan penangguhan pembentangan RUU Anti Lompat Parti yang sepatutnya dibentangkan di Sidang Khas Parlimen, Isnin ini.

Ia merupakan penangguhan kali kedua selepas pertama kali dijadualkan untuk dibentangkan bagi bacaan kali pertama pada 24 Mac lalu.

Bagaimanapun, sidang khas Dewan Rakyat itu akan diteruskan dengan pembentangan dan pembahasan RUU Perlembagaan (Pindaan) 2022 bagi memudahkan RUU Anti Lompat dibentangkan kelak.

Pindaan itu dipercayai membabitkan penggubalan punca kuasa bawah Perkara 10 Perlembagaan Persekutuan bagi membolehkan RUU berhubung larangan ahli Dewan Rakyat bertukar parti, digubal di Parlimen.


Isu hapus hutang peneroka, Muhyiddin semak dengan bekas Pengerusi FELDA

Tan Sri Muhyiddin Yassin membuat semakan dengan bekas Pengerusi FELDA, Tan Sri Idris Jusoh bagi mendapatkan pengesahan berhubung isu penghapusan hutang peneroka dibangkitkan Datuk Seri Anwar Ibrahim yang kononnya tidak diselesaikan.

Pengerusi Perikatan Nasional (PN) itu berkata sudah menghubungi Idris yang ditamatkan khidmatnya sebagai Pengerusi FELDA oleh kerajaan campuran atas arahan Jabatan Perdana Menteri (JPM) untuk mendapatkan pengesahan pelaksanaan penghapusan hutang yang dibuat sebelum ini.

“Saya semak dengan Tan Sri Idris Jusoh, Pengerusi FELDA yang sudah baharu ini dia berhentikan oleh Anwar.

“Dia ada teks dengan saya dia kata betul, RM8.3 bilion yang Tan Sri umum dulu sudah pun dilaksanakan oleh FELDA… Dah masuk dalam penyata bulanan potongan,” katanya semasa berucap semasa Pelancaran Jentera Pilihan Raya Negeri Sembilan malam tadi.

Bagaimanapun, Muhyiddin berkata Perdana Menteri (PMX) itu tidak faham dengan isu yang dibangkitkannya berhubung isu penghapusan hutang peneroka tersebut.

“Tapi Anwar Ibrahim tak faham, saya hairan muka dia macam cerdik.

“Kalau cakap ni macam ni berapi-api kat sini, saya kalau pidato dah tentu saya kalah. Tapi. cakap dia kata apa? Dia kata Muhyiddin cakap saja,” ujarnya lagi.

Jelasnya lagi, langkah penghapusan hutang peneroka tersebut diambil selepas menerima pandangan daripada Pasukan Khas Menangani Isu FELDA yang dipengerusikan Tan Sri Abdul Wahid Omar sebelum ini.

Terdahulu, Anwar mendakwa pemansuhan 80 peratus hutang peneroka FELDA yang dibuat kerajaan terdahulu tidak disertai sebarang kelulusan.

Anwar berkata kerajaan PN hanya membuat pengumuman pelupusan hutang berjumlah RM8.3 bilion tersebut.

Bagaimanapun, pada 23 Februari 2023, Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, kerajaan tidak dapat meneruskan pelaksanaan penghapusan hutang peneroka FELDA berjumlah RM8 bilion, yang diperkenalkan ketika pentadbiran kerajaan PN pada 2021.

Susulan itu, idris juga telah membuat kenyataan pada 24 Februari 2023 bahawa pelupusan hutang peneroka FELDA berjumlah RM8.3 billion telah selesai dilaksanakan pada tahun 2021.


Fasa 3 BKC dibayar Isnin ini

Pembayaran Fasa 3 Bantuan Khas Covid-19 (BKC) sebanyak RM300 kepada 3.8 juta penerima isi rumah kategori miskin dan B40 akan dibuat pada Isnin ini membabitkan peruntukan berjumlah RM1.2 bilion untuk, Datuk Seri Ismail Sabri Yaakob.

Perdana menteri berkata dengan pembayaran itu, lengkaplah nilai bantuan di bawah BKC berjumlah RM4.6 bilion yang menzahirkan komitmen kerajaan dalam memastikan pembayaran BKC sedikit sebanyak meringankan beban rakyat yang masih terkesan akibat pandemik Covid-19.

“Kerajaan sentiasa komited memastikan bantuan yang disediakan ini menjamin kesejahteraan Keluarga Malaysia,” katanya dalam kenyataan hari ini.

Menurutnya, bayaran BKC akan terus dikreditkan ke dalam akaun bank bagi penerima yang mempunyai akaun bank.

BKC diperkenalkan Kerajaan Perikatan Nasional (PN) pimpinan Tan Sri Muhyiddin Yassin sebagai Perdana Menteri pada Jun lalu serentak dengan pengumuman Pakej Perlindungan Rakyat dan Pemulihan Ekonomi (PEMULIH).

Bantuan itu memberi memanfaatkan kepada lebih 11 juta isi rumah dan individu warga emas serta bujang dengan peruntukan sebanyak RM4.6 billion.

BKC adalah bantuan tunai langsung yang disediakan dan diperkenalkan Kerajaan PN bagi meringankan kos sara hidup dan beban rakyat akibat pandemik Covid-19.

Menerusi bantuan itu, isi rumah kategori miskin tegar menerima bantuan sebanyak RM500 pada September, RM500 (November), dan RM300 pada Disember).

Bayaran untuk penerima yang tidak mempunyai akaun bank (termasuk di Sabah dan Sarawak) pula akan dibuat melalui cawangan Bank Simpanan Nasional (BSN) dengan bank berkenaan akan mengeluarkan panduan prosedur operasi standard (SOP) dari semasa ke semasa.

Pembayaran Fasa 1 dan Fasa 2 BKC telah diselesaikan pada September dan November lepas dengan peruntukan RM3.4 bilion untuk hampir 10 juta penerima.

Semakan status kelulusan BKC boleh dibuat melalui Portal BKC, https://bkc.hasil.gov.my selain bagi mendapatkan maklumat lanjut termasuk kriteria penerima dan nilai bantuan yang diterima.


Zahid boleh kena tindakan jika berbohong isu Anwar, DAP

Tan Sri Annuar Musa tidak menolak tindakan disiplin boleh diambil terhadap Presiden UMNO, Datuk Seri Ahmad Zahid Hamidi jika didapati berbohong dalam isu kerjasama dengan Datuk Seri Anwar Ibrahim dan DAP seperti didakwa oleh blogger terkenal, Raja Petra Kamaruddin dalam portalnya.

Katanya, walaupun dalam ucapan dasar Perhimpunan Agung UMNO (PAU) 2020 minggu lalu Zahid kekal melaungkan ‘No Anwar No DAP’, tuduhan kerjasama berkerjasama itu masih samar.

“Tak mungkin DSZH berbohong kepada hampir 3,000 perwakilan. Jika terbukti beliau berbohong,dan benar beliau ada berhubung dan membuat perhitungan dengan Anwar, akibatnya amat buruk sekali.

“Antaranya usul yang diluluskan sebulat suara menjadi null and void. Malah jika MKT mahu, presiden UMNO boleh dikenakan tindakan.

Justeru, bekas Ketua Penerangan UMNO itu berkata, tulisan Raja Petra tidak lebih daripada satu andaian dan teori beliau sendiri.

Lagipun, katanya, Zahid bukanlah baharu setahun jagong dalam dunia politik, dan beliau mengetahui bahawa akar umbi menolak Pakatan Harapan (PH), Anwar dan DAP.

“Melanggar hasrat akar umbi akan membawa politik DSZH kepada nokhtah. Bagi kita UMNO, usul terima dan sokong ucapan dasar presiden tanpa pindaan dan sebulat suara sudah lulus.

“Semua wajib akur. Itulah etika berparti. Lainlah kalau ada sesuatu sebalik ucapan, yang memesongkan atau misleading’..itu lain’,” katanya.


ADUN Kempas Setiausaha Politik MB Johor

Ahli Dewan Undangan Negeri (ADUN) Kempas Datuk Ramlee Bohani dilantik sebagai Setiausaha Politik kepada Menteri Besar Johor Datuk Onn Hafiz Ghazi berkuat kuasa hari ini.

Ramlee mengangkat sumpah jawatan itu di hadapan Onn Hafiz di Pejabat Menteri Besar Johor di Bangunan Dato’ Jaafar Muhammad, Kota Iskandar, lapor Bernama.

“Syukur alhamdulillah. Tahniah YB (Yang Berhormat) Dato’ Ramlee Bohani yang juga merupakan ADUN Kempas. Beliau baru sahaja mengangkat sumpah sebagai Setiausaha Politik kepada Menteri Besar Johor, sebentar tadi.

“Selamat menjalankan tugas YB Dato’. Allah Peliharakan Sultan. Allah Berkati Johor,” kata Onn Hafiz menerusi hantaran dalam laman Facebook rasminya, hari ini.

Pada Pilihan Raya Negeri (PRN) Johor lepas, Ramlee daripada Barisan Nasional (BN), memenangi pertandingan tujuh penjuru menewaskan Napsiah Khamis @ Maharan daripada PKR, Nornekman Osman (Parti Pejuang Tanah Air), Nur Faizal Abdullah (Perikatan Nasional) dan tiga calon Bebas iaitu Mohd Azwan Abd Rahman, Mohd Suhimi A. Rahman dan Mohd Hambali Munadi dengan majoriti 3,514 undi.

Pada 16 Mac lepas, Onn Hafiz yang juga ADUN Machap secara rasmi memulakan tugasnya sebagai Menteri Besar Johor ke-19.

Semalam, 10 ADUN mengangkat sumpah jawatan Ahli Majlis Mesyuarat Kerajaan Negeri Johor di hadapan Sultan Johor Sultan Ibrahim Almarhum Sultan Iskandar di Balai Menghadap, Istana Bukit Serene.

Pelantikan barisan Exco kerajaan negeri yang baharu adalah susulan kemenangan BN memperoleh majoriti lebih dua pertiga ketika PRN Johor pada 12 Mac lepas.


Harga RON97 naik 9 sen seliter

Harga runcit petrol RON95 dan diesel kekal pada RM2.05 seliter dan RM2.15 seliter bagi tempoh bermula hari ini sehingga 10 November ini, lapor Kementerian Kewangan (MoF).

Bagaimanapun, harga runcit petrol RON97 naik 9 sen kepada harga RM3.06 seliter berbanding RM2.97 seliter minggu lalu.

MoF dalam satu kenyataan berkata harga runcit produk petroleum secara mingguan itu mengikut formula Automatic Pricing Mechanism (APM).

Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan paras harga siling RM2.05 seliter bagi petrol RON95 dan RM2.15 seliter bagi diesel.

Bagaimanapun, harga pasaran sebenar bagi kedua-dua produk telah meningkat melebihi harga paras siling yang ditetapkan.

Harga runcit mengikut formula APM bagi RON95 dan diesel meningkat lebih 10 sen berbanding had harga siling yang ditetapkan.


Bersatu buat laporan polis terhadap PMX, dakwa salahguna kuasa arah siasatan

Satu laporan polis dibuat parti Bersatu terhadap Perdana Menteri Datuk Seri Anwar Ibrahim dan anak muridnya, Datuk Seri Ahmad Zahid Hamidi yang didakwa terlibat dalam konspirasi untuk menjatuhkan musuh politiknya dan Perikatan Nasional (PN).

Laporan polis dibuat Ketua Penerangan Bersatu, Datuk Razali Idris di balai polis Putrajaya yang mendakwa Anwar menekan Suruhanjaya Pencegahan Rasuah Malaysia (SPRM) untuk memulakan siasatan terhadap parti Bersatu dan pemimpin utamanya.

“DSAI (Anwar) telah menyalahgunakan kuasanya selaku PM-10 dengan menekan SPRM memulakan siasatan ke atas kepimpinan Bersatu dan membekukan akaun Bersatu serta mendakwa kepimpinan BERSATU di Mahkamah.

“Tindakan in bertujuan memberi persepsi yang buruk kepada Bersatu dan cuba menampakkan bahawa Fitnah dan ttohmahan mempunyai asas bagi menghancurkan PN,” menurut laporan polis dibuat Razali yang dilihat Agenda Daily.

Dalam laporan itu, Razali mendakwa Anwar pada 6 Disember 2022 lalu membuat kenyataan secara terbuka dengan menuduh kononnya PN menerima dana judi dan ia menjadi permulaan serangan bermotif politik terhadap Bersatu dan pemimpin parti.

“Dakwaan tersebut telah jelas adalan fitnah dan tohmahan palsu apabila dakwaan Rm600 bilion telah diturunkan kepada RM530 bilion sehingga ke RM92.5 bilion kemudiannya kepada RM4.5 bilion sehingga akhirnya kepada RM300 juta sahaja.

“Ini adalah bukti jelas menunjukkan wujudnya konspirasi jahat ke atas Tan Sri Muhyiddin Yassin, PN dan Bersatu,” katanya lagi.

Menurut Razali, dakwaan terhadap Muhyiddin dan Bersatu sehingga akaun parti dibeku adalah bermotif politik dan jahat, ia terbukti apabila pertuduhan yang dibuat terhadap Presiden Bersatu tidak melibatkan kemasukan wang ke akaun peribadi malahan tiada satu syarikat judi dikenalpasti memasukkan wang ke dalam akaun parti.

“Justeru pendakwaan ke atas TSMY adalah tidak wajar sama sekali dan jelas bermotifkan politik jahat.

“Tindakan pendakwaan yang agak tergesa-gesa ke atas Muhyiddin memberi gambaran buruk ke atas proses keadilan di dalam Negara oleh sebuah agensi penguatkuasaan,” katanya lagi.

Razali juga menggesa supaya siasatan terhadap Anwar kerana campur tangan untuk cuba mengenakan lawan politiknya dengan menggunakan agensi pihak berkuasa.

Dalam itu, Razali juga memaklumkan dipanggil ke balai polis Putrajaya untuk diambil keterangan berhubung himpunan aman yang diadakan di depan Suruhanjaya Pencegahan Rasuah Malaysia (SPRM) pada minggu lepas.


AS bekal senjata bernilai AS$450 juta kepada Ukraine

Amerika Syarikat (AS) akan menyediakan bantuan ketenteraan tambahan bernilai AS$450 juta kepada Ukraine, termasuk penghantaran lebih banyak sistem roket jarak jauh, kata pegawai AS pada Khamis (23 Jun).

Tentera Moscow sedang mara di timur Ukraine dalam usaha untuk menawan kawasan pusat perindustrian yang dikenali sebagai Donbas, di mana Ukraine bimbang beberapa tenteranya boleh dikepung dalam satu gerakan penyepit Russia.

Dalam satu kenyataan, Pentagon berkata pakej itu akan bernilai sehingga AS$450 juta, termasuk penghantaran tambahan empat Sistem Roket Artileri Mobiliti Tinggi (HIMARS), 18 bot peronda pantai dan sungai serta beribu-ribu butir peluru.

Sejak pencerobohan Russia ke atas Ukraine pada 24 Februari lalu, pentadbiran Presiden Joe Biden telah memberikan bantuan keselamatan dan ketenteraan bernilai AS$6.1 bilion kepada Ukraine.

John Kirby, penyelaras Majlis Keselamatan Negara untuk komunikasi strategik berkata Washington bekerjasama rapat dengan Kyiv untuk mengenal pasti jenis senjata yang paling sesuai bagi memenuhi keperluan mereka dalam setiap pakej.

“Sebab kami melakukannya seperti ini adalah supaya kami dapat memastikannya relevan dengan apa yang berlaku di medan perang,” kata Kirby kepada pemberita pada taklimat Rumah Putih.

Terdahulu pada Khamis, Ukraine berkata ia telah menerima penghantaran pertama HIMARS, sistem senjata jarak jauh yang Kyiv harap dapat membantu mengubah arus dalam pertempuran selama berbulan-bulan itu.

Pakej terbaru itu menyusul selepas Biden minggu lalu mengumumkan bantuan senjata bernilai AS$1 bilion untuk Ukraine yang merangkumi sistem roket antikapal, roket artileri, meriam howitzer dan peluru.

Peperangan Russia-Ukraine telah memasuki fasa pemusnahan dalam beberapa minggu kebelakangan ini, apabila tentera Russia menumpukan kuasa tembakan artileri yang hebat di Donbas.

Ukraine berkata ia memerlukan sistem HIMARS untuk memadankan dengan lebih baik rangkaian sistem roket Russia yang dikatakan sedang digunakan secara meluas untuk menyerang kedudukan Ukraine di Donbas.

Washington berkata ia telah menerima jaminan daripada Kyiv bahawa senjata jarak jauh itu tidak akan digunakan untuk menyerang wilayah Russia, kerana bimbang konflik akan meningkat.

Pegawai AS berkata walaupun HIMARS penting untuk tentera Ukraine, tiada satu sistem senjata yang boleh mengubah perang.

Moscow memberi amaran akan menyerang sasaran di Ukraine yang belum terkena serangan jika Barat membekalkan peluru berpandu jarak jauh ke Ukraine untuk digunakan dalam sistem roket mudah alih berketepatan tinggi. – Agensi